Iċ-ċaħdiet li għamel il-prim ministru għan-nom ta' sieħbu

Ma teżisti ebda spjegazzjoni plawżibbli u loġika għaċ-ċaħdiet kategoriċi u assoluti li għamel Joseph Muscat fil-konfront tal-istorja li jien xandart il-bieraħ dwar il-ħlasijiet ta' aktar minn $430,000 li kien irċieva ċ- chief of staff tiegħu ħames ġimgħat wara li siefru bil-moħbi lejn Baku flimkien ma' Konrad Mizzi u ma' Kurt Farrugia u ma ħadd aktar.

Mhux possibbli li wieħed jitkellem b'ċertezza dwar il-kontijiet bankarji ta' ħaddieħor.

Wieħed ċertament jista' jixhed fuq dak li jaf dwar il-karattru ta' ħaddieħor u jista' wkoll jasal biex jaħlef għal ħaddieħor minħabba konoxxenzi u ħbiberiji.

Iżda qatt ma tista' tkun taf b'ċertezza ħaddieħor x'jista' jkun qed iħawwad fil-borma.

Meta l-bieraħ ġie sfidat minn Adrian Delia, Joseph Muscat seta' qal: 'Qrajt dak li kiteb Manuel Delia.

Keith Schembri stess wrieni l-artiklu u assigurani li Manuel Delia fehem il-fatti ħażin u li teżisti spjegazzjoni sempliċi dwar minn fejn ġew dawk il-flejjes.

Keith Schembri offra li jirriżenja sakemm jitnaddaf ismu iżda jien m'aċċettajtx l-offerta tiegħu.

Jien stedintu biex ixandar il-verżjoni tiegħu tal-fatti.

Nixtieq nesprimi l-fiduċja sħiħa fiċ- chief of staff tiegħi'.

Li kieku verament emmen dak li kien qed jistqarr seta' wkoll qal: 'Irrid inżid li l-ġurnaliżmu ta' Manuel Delia m'huwiex serju u, għalkemm huwa jibqa' fid-dmir li jeżiġi kontabilità minn min għandu s-setgħa, mhux sewwa li jibqa' jiffoka l-attenzjoni tiegħu fuq Keith Schembri.

Keith Schembri huwa sinjurun kbir u, jrid jew ma jridx, se jkollu depożiti ta' flejjes.

Jekk jogħġbok erħilu kwiet biex ikompli jgħini nservi lil dan il-pajjiż.'

Li kieku ried, seta' lissen dan li ktibt iżda fil-fatt ma qal xejn minn dan kollu.

Minflok, fi żmien sagħtejn minn meta xandart l-istorja, qam fil-Parlament u lill-istorja tiegħi sejjħilha qlajja'.

Ejjew naraw il-kuntest sħiħ.

L-ewwel, meta nirriflettu dwar il-mod kif taħdem din l-amministrazzjoni, ż-żjara li kienet saret f'Baku jkun jeħtieġ li nżommuha f'moħħna.

Għalkemm m'għamiltx riċerka, ninsab ċert li qatt ma ġrat qabel li kap tal-gvern ta' Malta jsiefer fuq żjarat uffiċjali mingħajr ma jkollu miegħu xi mpjegat taċ-ċivil jew xi rappreżentant diplomatiku.

Lest nilgħab imħatra li, mill-1921 'l hawn, ma kien hemm lanqas Prim Ministru Malti wieħed li għażel li jsiefer biex jiltaqa' ma' kap ta' gvern jew kap tal-istat ta' pajjiż ieħor mingħajr ma kellu miegħu jakkumpanjawh fid-delegazzjoni xi persuna permanentement impjegata mal-gvern.

Dan il-fatt biss huwa biżżejjed biex iqajjem tħassib serju.

U kien ta' tħassib serju ferm akbar il-fatt li l-laqgħa kienet saret ma' wieħed mid-dittaturi l-aktar korrotti li hawn fid-dinja. https://manueldelia.com/wp-content/uploads/2018/06/videoplayback-11.mp4 It-tieni, iż-żjara kienet saret bil-moħbi.

Irridu niftakru li dan huwa gvern li jħobb jidher.

Iżda dwar din iż-żjara ma kienu tniffsu ma ħadd.

Jew kważi ma ħadd.

Għax Reno Bugeja kien jaf biha u għal din iż-żjara għażel li jmur hu stess minflok bgħat lil ħaddieħor.

Iżda, f'ħin bla waqt, ġrat xi ħaġa.

Fi triqtu lejn Baku, Reno Bugeja b'xi mod tilef it-triq u minn Pariġi – mill-postijiet kollha – għamel tabirruħu li kien qed jirrapporta dwar iż-żjara bid-differenza li kien ġie mitmugħ direttament minn Kurt Farrugia u Reno rrapporta dak kollu li rrakkontalu Kurt.

It-tielet, il-ġrajjiet li seħħew wara dik iż-żjara.

Joseph Muscat jerġa' jerħilha lejn Baku.

Bint Ilham Aliyev tiġi Malta.

U Konrad Mizzi jkompli biż-żjarat ġej u sejjer lejn Baku, post li kien diġa' żar għal tliet darbiet fl-2014.

Il-qofol intleħaq meta seħħ il-ftehim notorju mas-SOCAR li lkoll qed inħallsu għalih minn imneħirna.

U wara li dan il-ftehim inżamm mistur għal diversi snin, ġie mxandar f'forma li tant kienet redatta li rrendewh totalment bla sugu.

Sirna nafu biss x'kien ġie ffirmat f'isimna meta xandret l-informazzjoni The Daphne Project.

U allura meta fil-Parlament Joseph Muscat "kategorikament" jiċħad kulma kellu jew ma kellux x'jaqsam ma' din il-konfoffa, aħfrulna jekk neħduh b'niskata melħ.

Il-fatti jibqgħu li f'Jannar 2015 Keith Schembri tħallas aktar minn $430,000, ftit ġimgħat biss wara ż-żjara li kienu għamlu f'Baku.

Ma rajt b'għajnejja ebda prova li turi li kienet saret xi verifika dwar minn fejn kienu ġejjin dawn il-flejjes jew inkella li l-ħlasijiet kienu ġew indikati bħala suspettużi.

Keith Schembri huwa bniedem għani — għalkemm jekk, kif iddikjara, mill-2010 'l hawn kellu dħul medju ta' €2,800 fix-xahar min-negozji tiegħu, jinsab komdu iżda ċertament mhux xi sinjur warrab wiċċek — iżda anke jekk ma jiftakarx li tliet snin ilu kien tħallas $400,000 f'xahar wieħed, m'għandux jieħu wisq żmien biex jagħti spjegazzjoni raġjonevoli, jekk din teżisti.

Minflok jispjegaw, jiċħdu kif dejjem ċaħdu kollox bit-tama li dawk li kixfu l-borom ma jkunux f'pożizzjoni li jxandru l-provi li jafu li jeżistu.

Dan huwa eżatt dak li seħħ meta Daphne Caruana Galizia kienet kitbet li Keith Schembri (u Konrad Mizzi) wara biss ġimgħa li kienu ilhom fil-poter ħolqu kumpannija sigrieta fil-Panama.

Kienu qalu li dan ma kienx minnu.

Sakemm kollox ġie konfermat b'riħet il- Panama Papers.

Biċ-ċaħdiet għaddewha lixxa dak iż-żmien u reġgħu għaddewha lixxa drabi oħra.

Iżda r-reazzjoni tagħhom tikxifhom.

Meta stqarr b'ċertezza li l-istorja li jien xandart hi biss qlajja', Joseph Muscat għamel tiegħu in-nuqqasijiet u d-dnubiet taċ- chief of staff tiegħu.

Għaliex in-nuqqasijiet u d-dnubiet ta' Keith Schembri huma fil-fatt tiegħu wkoll.

Dwar din istorja, il-kbir għadu ġej.

Previous: Il-ħlasijiet misterjużi lil Keith Schembri: il-Prim Ministru jiċħad kollox fil-Parlament.

Iżda dan kif jista' jaf biċ-ċert?

Next: Għaddiet sena window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Għaddiet sena

Sena ilu bħal-lum kont poġġejt bil-qiegħda biex nixtarr fuq ir-riżultati tal-elezzjoni ġenerali.

L-artiklu bit-titlu It hurts, doesn't it? kien fiħ madwar 3,000 kelma u kien twil wisq biex jixxandar fil-Facebook.

Allura ddeċidejt li noħloq Blogger account b'xejn biex inkun nista' noħloq link mal-Facebook.

Daphne Caruana Galizia qrat l-artiklu u għamlet link għal mal-blog tagħha f' post intitolat 'Din hi r-raġuni għala l-Partit Nazzjonalista tilef l-elezzjoni' .

Dak il- post qrawh aktar minn 60,000 ruħ u għadu sal-lum post li hu fost l-aktar li nqara' f'din l-aħħar sena li fiha twieled manueldelia.com.

M'għandniex xi ngħidu, kull min kien żar il-post ta' Daphne Caruana Galizia ħaseb li kien se jaqra' l-analiżi tagħha tar-riżultati tal-elezzjoni (u mhux tiegħi) u din kienet ir-raġuni għan-numru daqshekk kbir ta' qarrejja.

Dan il-blog issa għalaq sena. jekk għadek sal-lum taqraħ, nirringrazzjak.

M'intix waħdek.

Matul l-aħħar 30 jum żaru l-blog 53,000 ruħ individwalment li bejniethom żaruh 279,000 darba.

83% żaruħ minn Malta. il-bqija żaruħ minn 140 pajjiż differenti minn madwar id-dinja, l-aktar mir-Renju Unit, l-Istati Uniti, l-Italja, l-Belġju, l-Ġermanja, Franza, l-Awstralja, l-Olanda u l-Lussemburgu fejn hemm numru kbir ta' residenti Maltin.

Persuni mill-Indoneżja, miż-Żimbabwe, min-Nigerja u mill-Afrika t'Isfel żaruħ ukoll.

Nimmaġina li ħbieb antiki li ħdimt magħhom fl-imgħoddi minn dawn il-pajjiżi żaruħ biex jaraw x'inhu għaddej.

Dan il-blog sar ukoll form għad-dibattitu b'medja ta' 3000 kumment fix-xahar u b'aktar minn 6,000 vot.

Nirringrazzjakom talli ħloqtu dibattitu interessanti.

Fl-aħħar 90 jum dawn kienu l-istejjer li nqraw l-aktar: fin-numru 10, Ir-raġunijet għala l-PN jinsab daqshekk minn taħt (li m'għandhomx x'jaqsmu ma' Adrian Delia) Numru 9: Kris Bajada għandu jagħti aktar minn €110,000 fuq karrozzi lussużi .

Numru 8: Araw x'hemm wara d-diskors kollu dwar il-laptop.

Number 7: Jekk int elitist, taqrax dan li ġej .

Numru 6: Mart Ali Sadr għandha permess biex appartament kbir fi Triq it-Torri taqsmu f'żewġ appartamenti biex tkun ġara mas-CEO tal-Pilatus Ghanbari .

Numru 5: il-verżjoni fil-lingwa Maltija ta' If not now .

Jekk mhux issa .

Numru 4: Nisa u karrozzi tat-tlielaq.

Nammetti li r-ritratt li ġie nkwadrat seta' ħajjar aktar lil dak li jkun biex iżur dan l-artiklu.

Numru 3: Korruzzjoni minn Kastilja: Keith Schembri mogħti 5000 metri kwadrati ta' art pubblika lejlet l-elezzjoni tal-2017.

Numru 2: Star Comment: Minn missier Daphne Michael Vella.

U l-artiklu li nqara' l-aktar matul l-aħħar 90 jum huwa wieħed riċenti ħafna: Mixli kif inhu b'akkuża li wettaw attentat vjolenti u indiċenti kontra l-persuna ta' mara ta' 22 sena, John Suda jieħu sehem bħala preżentatur f'wirja ta' moda

Previous: Iċ-ċaħdiet li għamel il-prim ministru għan-nom ta' sieħbu Next: Jannar 2015: in-'new funds' ta' Keith Schembri window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


L-istqarrijiet finanzjarji tal-Kasco group juru li n-negozji ta' Keith Schembri's kellhom telf minn qabel l-elezzjoni tal-2013

Minkejja l-impressjoni li pprova jagħti li d-dħul li għandu minn negozji tiegħu huma tali li ma jistax jitħajjar li jkun korrott, l-istqarrijiet finanzjarji konsolidati li ġew ippreżentati mill-Kasco Group jindikaw li Keith Schembri ddikjara dħul minn negozji tiegħu li huwa ħafna inqas min dak li jistqarr li għamel.

Fl-2011 il-Kasco Group iddikjara profitt miżeru ta' €18,895.

Matul dik is-sena Keith Schembri tħallas salarju ta' €34,912 mill-grupp tiegħu.

Mill-2012 sal-2014 il-Kasco Group għamel telf kull sena minkejja l-fatt li mill-2013 ma kompliex igħaddi flejjes lil Keith Schembri.

Il-profitti marġinali li saru fl-2015 u fl-2106 ma kinux biżżejjed biex jagħmlu tajjeb għat-telf nett tat-tliet snin ta' qabel.

Fuq medda ta' sitt snin mill-2010 sal-2016 id-dħul tal-Kasco Group naqas b'16%.

Il-medja tal-profitt u tat-telf matul dan il-periodu ta' 6 snin tindika li l-Kasco Group għamel profitt medju kull sena ta' €57,691 u li ma kien tħallas xejn lil Keith Schembri bejn l-2013 u l-2015.

Anke jekk wieħed jieħu dawn it-3 snin in konsiderazzjoni, Keith Schembri daħħal f'butu €33,824 fis-sena min-negozji tiegħu li jammonta għal salarju gross ta' €2,800 fix-xahar.

Dan id-dħul kollu huwa konsiderevolment inqas mid-dħul li għandu bħala chief of staff tal-prim ministru.

Kif xehed fil-Qorti fis=16 ta' Ottubru 2017 u kid ġie rrappurtat fl-aħħar post ta' Daphne Caruana Galizia's ftit minuti qabel inqatlet : "Is-salarju tiegħu mingħand il-gvern, qal is-Sur Schembri, għalih huwa biss karawett għaliex huwa żamm il-kumpanniji tiegħu u huwa proprju minn hemm li jagħmel il-flus."

Madankollu jekk wieħed jagħti ħarsa lejn l- accounts tan-negozji ta' Keith Schembri wieħed għandu jintebaħ li dak li stqarr huwa pjuttost eżaġerat.

Il-Kasco Group jinkludi lil Kasco Recyling, lil Kasco Trading, lil Kasco, lil FSV and u lil Graphic Supplies.

Sid dawn il-kumpanniji huwa Keith Schembri.

Barra minn dan, hemm ukoll il-Kasco Engineering, it-Tekhne Industrial, il-Berner Malta – kumpannija bi sħab bejn Keith Schembri u Malcolm Scerri jew kumpannija oħra ta' Malcolm Scerri – u t-3 City Designs li s-sidien tagħha huma Keith Schembri u martu Josette Schembri Vella.

L-aħħar accounts li saru għall-Kasco Group huma għas-sena finanzjarja li ntemmet fl-2016.

Il-kapital tal-Grupp baqa' ma nbidilx għal 6 snin qabel l-2016.

Previous: Tal-AUM daħku bil-kummissjoni ta' Martin Scicluna – skond eks-għalliem Next: Kif iġib ruħu l-ħati window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ir-raġunijiet għala l-PN jinsab daqshekk minn taħt (li m'għandhomx x'jaqsmu ma' Adrian Delia)

Il-Partit Nazzjonalista kellu laqgħa tajba f'Ħaż-Żabbar il-bieraħ għallinqas kif jidher mit-tbissim fuq wiċċ dawk li jidhru fir-ritratti.

Waħda mill-aktar sitwazzjonijiet ibsin għal kull politiku tasal kull meta, jkunu xi jkunu ċ-ċirkostanzi, jkollhom iżommu espressjoni kalma fuq wiċċhom.

Jibdew bil-kolazzjon bis-smigħ tal- Vesti la Giubba u bil-qari tal- Malta Today qabel jaqbdu t-triq li twassal biex iżommu ħajjin l-aspettattivi għoljin tal-partitarji tagħhom.

Ir- raba' kampjun imxandar kull xahar in fila jikkonferma li Joseph Muscat ma tilef xejn mill-appoġġ tiegħu minkejja nuqqasijiet rekord f'dik li hi governanza tajba u minkejja l-korruzzjoni.

U minkejja n-nuqqasijiet rekord f'dik li hi governanza tajba u f'dik li hi korruzzjoni, l-appoġġ għal Adrian Delia m'huwiex jiżdied.

Għal kull persuna li esprimiet fiduċja f'Adrian Delia, hemm tnejn li jesprimu fiduċja f'Joseph Muscat.

Aktar minn disa' persuni minn kull għaxra li s-sena l-oħra vvutaw Labour iddikjaraw li hekk bi ħsiebhom jerġgħu jivvutaw, ħaġa mhux tas-soltu għal gvern li jkun jinsab fl-ewwel sena tat-tieni leġislatura tiegħu.

Sitt persuni biss minn kull għaxra li vvutaw PN is-sena l-oħra ddikjaraw li bi ħsiebhom jerġgħu jivvutaw PN.

Numru żgħir ħafna minn dawk li vvutaw PN fl-2017 qalu li issa jkunu lesti jivvutaw Labour.

Il-biċċa 'l kbira ddikjaraw li mhux se jivvutaw jew li għadhom ma ddeċidewx.

Dan huwa r-raba' kampjun in fila u anke f'dawn il-livelli ma jidher li ma teżisti ebda xejra ta' titjib, żgħira kemm hi żgħira, fl-appoġġ għall-PN.

Minkejja l-ħafna teoriji u argumenti li x'uħud iqanqlu privatament, il-qarrejja tat-tip minn Tas-Sliema ta' Daphne Caruana Galizia — il-famużi hekk imsejjħa "elitisti" — ma jammontawx għal 35% ta' dawk li vvutaw PN fl-2017.

Dan qed jingħad la minħabba kwistjonijiet ta' ġografija (id-differenzi bejn dawk li vvutaw PN fl-2017 minn naħa ta' fuq u dawk minn naħa ta' isfel huma sottili u mhux ċari) u lanqas minħabba limitazzjonijiet kulturali.

Kuntrarjament għall-mod kif qed jirraġunaw wħud oħra, dan ir-riżultat ma nħoloqx tort ta' xi qasma fil-grupp parlamentari jew, anqas u anqas, minħabba l-kritika ta' xi blogger li għall-grazzja t'Alla ma baqax fil-politika attiva wara li kienet saret ċerta riforma fil-qasam tal-karrozzi tal-linja.

Lanqas – kif qed jinsistu xi oħrajn – m'huwa tort tal-stejjer li kienet xandret dik il-ġurnalista li spiċċat b'ħajjitha maħsuda u li forsi setgħet treġġa' lura l-akkużi li kienet xandret bis-saħħa tal-kontenut ta' intervista mxandra fuq The Malta Independent on Sunday .

Fil-fehma tiegħi hemm diversi raġunijiet għaliex għad hemm differenzi kbar fl-appoġġ li jgawdu ż-żewġ partiti fi żmien meta tal-Labour żgur ma jistħoqqlux il-fiduċja tan-nies.

Erba' minn dawn ir-raġunijiet huma dawn: L-ewwel nett, il-PN ma jidhirx li għad għandu l-ħila li kellu fl-imgħoddi li jimmobilizza l-partitarji.

Dan in-nuqqas ta' ħila ma bediex is-sena li għaddiet.

L-elezzjoni tal-2017 kienet biss il-qofol ta' xejra li kienet ilha li bdiet bejn wieħed u ieħor fl-1998 u li minn dakinhar 'l hawn bdiet tiddgħajjef il-ħila f'dak li hu mmobilizzar tal-għeruq tal-partit.

Mis-sena li għaddiet 'l hawn, is-sitwazzjoni kompliet tmur għall-agħar.

Dawn l-għeruq – dawk li għad fadal – jidhru li huma aktar iffukati fuq iż-żamma tal-appoġġ ta' votanti Nazzjonalisti xettiċi milli fuq il-kisba tal-voti minn naħa tal-votanti Laburisti.

U huwa proprju dan li qed jindikaw ir-riżultati.

It-tieni, apparti fejn jidħlu kwistjonijiet li għandhom x'jaqsmu mal-abort jew li jistgħu jwasslu għall-abort, il-PN qed jidher dgħajjef f'bosta kwistjonijiet ta' policy .

Filwaqt li jidher li l-PN aċċetta b'ruħu u ġismu l-kunċett li l-ekonomija sejra tajjeb, ma jidhirx li l-partit għandu xi pjan ekonomiku alternattiv.

Malli tal-Labour ma jibqgħux jitkellmu dwar ċerti kwistjonijiet, tal-PN jagħmlu l-istess.

Għalkemm il-PN jidher li kkonsolida lill-votanti konservattivi nsara tiegħu (jista' wkoll jagħti l-każ li votanti konservattivi nsara Laburisti jfittxu l-kenn tal-PN jekk il-kwistjoni dwar l-abort tkompli tiħrax), l-ambjentalisti, l-umanisti soċjali u dawk li qed jinsistu favur l-indafa u t-trasparenza f'dik li hi governanza m'humiex isibu wisq interess minn naħa tal-politiċi fil-qasam li jimmilitaw fiħ.

It-tielet, fost l-elettorat il-mexxejja tal-PN tal-lum ma jispirawx fiduċja li għandhom il-ħila li jservu fil-gvern tal-pajjiż.

Fl-imħuħ tan-nies, Edward Scicluna – bl-" u ejja come on " tiegħu, bin-nuqqas ta' etika u bil-vujtaġni politika tiegħu b'kollox – xorta waħda għadu meqjus bħala l-Ministru tal-Finanzi mill-aktar ovvju, ħafna aktar minn Kristy Debono.

Ma nafx x'jista' jiġri biex tinbidel din il-perċezzjoni.

Hija verament ħaġa li tnikket meta tara lin-nies jippreferu lil vagabondi bħal Chris Cardona li jfittxu l-kumpannija ta' prostituti, li jinfexxu fix-xorb u li jitħalltu mal-assassini.

Iżda dawk huma l-fatti.

Ir-raba', il-mod lagħqi li biħ il-mezzi tax-xandir tal-partit qed jirrappurtaw l-attivitiajiet tal-mexxej qed inaffar bis-sħiħ lil min m'huwiex fanatiku u li jivvota PN jiġri x'jiġri.

Dawk li tradizzjonalment jivvutaw PN iżda li sal-lum għadhom xettiċi dwar il-kap tal-partit mhux se jimpressjonaw ruħħom b'rappurtaġġ bħal dan fuq Adrian Delia u fuq dawk ta' madwaru, minkejja t-tgħanniq u l-bews kollu.

Affarijiet bħal dawn imxandra fuq it-televiżjoni tal-Korea ta' Fuq ma jħallu ebda effett u wisq inqas m'huma se jħallu xi effett hawn.

Biex inkun ġust, irrid ngħid li f'dawn l-aħħar ġimgħat kien hemm ftit taċ-ċaqlieq u xxandru stejjer jaħarqu dwar il-gvern iżda dan ma kienx biżżejjed biex seta' ħalla xi effett fuq is-sondaġġi.

U fil-frattemp, filwaqt li x-xandir tal-PN donnu iktar moħħu li joħloq fan club aktar milli joħloq moviment politiku, qed tinħela l-opportunità li permezz ta' dawn il-mezzi jintlaħqu wħud minn dawk is-70,000 li qed igħidu li se jivvotaw Labour u li jifformaw id-differenza li bħalissa teżisti bejn iż-żewġ partiti.

Dawn huma biss erba' mir-raġunijiet li m'għandhom x'jaqsmu xejn ma' Adrian Delia, mal-ħiliet tiegħu jew man-nuqqas tagħhom, jew inkella mal-kwistjonijiet li kellu dwar ħlas ta' taxxa.

Iċ-ċifri huma dawk li huma u ebda twaħħil tat-tort b'rabja fuq dak jew fuq l-ieħor jew inkella ħafna ċapċip u entużjażmu fil-każini m'hu se jbiddel dan il-fatt.

Previous: Kif iġib ruħu l-ħati Next: Ġera warajh window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kif iġib ruħu l-ħati

Il-mod kif ġab ruħu Chris Cardona hu u jipprova jżomm fil-wiċċ wara li ħarrek lil Daphne Caruana Galizia meta din 17-il xahar ilu xandret l-aħbar li kien f'burdell m'hu xejn ħlief komportament ta' min fil-fatt huwa ħati.

Min ikun innoċenti jidħol il-qorti, iġib ir-raġunijiet għaliex ħassu libellat, jippreżenta l-provi biex jirribatti dak li jkun ġie mixli biħ, jesprimi għadab u jitlob rimedju mill-aktar fis possibbli.

Min ikun ħati jhedded, jiżżerżaq, jiskansa u jigdeb.

U jagħmel minn kollox biex jipprova jintimida.

Għal dawn l-aħħar 8 xhur, Chris Cardona naqas li jattendi għas-seduti tal-Qorti f'dan il-każ.

Iżda m'ażżardax iċedi l-kawża ta' libell li kien għamel kontra Daphne Caruana Galizia biex żgur ħadd ma jifhem pass bħal dan bħala xi forma ta' ammissjoni.

Iżda l-avukati tiegħu għamlu kull xorta ta' pressjoni biex il-werrieta tagħha jaqblu li tiġi ċeduta l-kawża dment li ssir xi forma ta' apoloġija.

U, m'għandniex xi ngħidu, ta' Caruana Galizia ma kinux lesti li jagħmlu dan.

Nhar il-Ħamis li għadda, Chris Cardona u l-avukati tiegħu reġgħu rrikorrew għall-pressjoni.

Dawn issottomettew ir-ritratt li qed jidher hawn isfel bil-għan li joħolqu storja ġdida li tgħid li Daphne Caruana Galizia – din id-darba mhux għax kienet gidbet u li vvintat kollox – kienet ġiet ingannata mill-għejjun tagħha li qatt ma setgħu jkunu jafu fejn kien Chris Cardona.

U dan għaliex il-messaġġ li ntbagħtilha li kien infurmaha li Chris Cardona kien f'burdell Ġermaniż kien intbgħat lilha minn xi ħadd minn Malta.

U bħala "prova" xandru dan ir-ritratt.

Dan ir-ritratt mhuwiex prova dwar mil-liema pajjiż intbagħat.

Veru li għandu numru Malti iżda dan ma jfissirx li ntbagħat minn Malta – ir- roaming għalhekk qiegħed.

Ir-ritratt jindika wkoll id-data tal-31 ta' Jannar u wieħed irid jiftakar li Daphne Caruana Galizia kienet xandret ir-rapport skandaluż tagħha dwar iż-żjarat ta' Chris Cardona fil-burdell fit-30 ta' Jannar.

Kien dakinhar li kienet xandret dettalji dwar it-tpinġija li għandu fuq ġismu, dwar id-dagħa li lissen waqt li kien taħt doċċa bl-ilma kiesaħ u dwar dettalji oħrajn jaħarqu.

Ir-ritratt jindika li dan ittieħed minn screen ta' min kien bgħat il-messaġġ (l-għajn) u mhux ta' min kien irċeviħ (Daphne Caruana Galizia) u dan għaliex il-messaġġi ta' min jibgħat dejjem ikunu fuq in-naħa tal-lemin.

Diffiċli wieħed jifhem ir-raġuni għaliex l-għejjun – li evidentement ħadu l-prekawzjonijiet kollha biex jgħattu l-identità tagħhom – għall-għarrieda jiddeċiedew li jgħaddu r-ritratt lill-avukati ta' Chris Cardona.

Sakemm Chris Cardona ma ffalsifikax lil dawn il-messaġġi jew lir-ritratt wara li Daphne Caruana Galizia kienet xandret l-ewwel rapport tagħha.

Ir-ritratt mhuwiex prova li l-messaġġi huma awtentiċi.

U, forsi intenzjonalment, qed jitolbu l-impossibbli meta jitolbu lill-qorti ġġiegħel lill-operaturi biex jippreżentaw il-provi 17 il-xahar wara l-fatt.

Hawn jidher messaġġ li ħejjejt jien u nista' nassigurakom li dan huwa falz għax għamiltu jien stess.

Iżda l-bużillis hu li l-Ħamis filgħaxija il-gvern xandar stqarrija permezz tad-Dipartiment tal-Informazzjoni li permezz tagħha qal li Chris Cardona ma kienx deher il-qorti għaliex kellu x'jagħmel.

Iżda mbagħad qalu: "jidher li l-avukat tal-akkużati ħataf l-opportunità biex jitlob li l-akkużati, f'dan il-każ il-werrieta ta' Daphne Caruana Galizia, jiġu liberati mill-akkużi miġjuba kontrihom u l-Maġistrat Francesco Depasquale ddeċieda li jikkanċella l-kawżi mil-lista li kellu quddiemu."

Araw ftit il-lingwaġġ li wżaw.

Il-kelma "konvenut" tintuża għal min ikun imħarrek f'kawża ċivili u l-għażla tal-kliem "akkużati" u "jilliberaw lill-akkużati mill-akkużi miġjuba kontrihom" saret biex tqarraq b'mod malizzjuż.

Eżattament dwar xiex setgħu ġew mixlija Matthew, Andrew u Paul Caruana Galizia?

Dawn qed jiġu mixlija li gidbu?

Dawn qed jiġu mixlija li llibellaw lil Chris Cardona?

Dawn qed jiġu mixlija li ġibdu ritratt mill- mobile tal-għejjun u li mbagħad għaddewh lill-avukati ta' Chris Cardona?

Il-fatt li r-raġel u wlied Daphne Caruana Galizia wirtu din il-kawża ta' libell flimkien ma' oħrajn huwa konsegwenza tal-fatt li l-kawżi ta' libell huma kawżi ċivili u l-kawżi ċivili jintirtu bħad-djun.

Iżda l-użu tal-istrutturi tal-istat – bħalma huma l-istqarrijiet uffiċjali u t-taħrikiet kontra tlitt irġiel li ma jistgħux jixhdu għax igħixu barra 'l pajjiż u ma jafu xejn dwar il-każ – minn Malta — m'hu xejn ħlief att ta' intimidazzjoni sfaċċata minn naħa tal-istat.

U hija wkoll ksur tad-drittijiet umani tal-istess tlitt irġiel.

Iżda min hu ħati jippretendi li d-drittijiet qegħdin hemm għalih biss.

Previous: L-istqarrijiet finanzjarji tal-Kasco group juru li n-negozji ta' Keith Schembri's kellhom telf minn qabel l-elezzjoni tal-2013 Next: Ir-raġunijiet għala l-PN jinsab daqshekk minn taħt (li m'għandhomx x'jaqsmu ma' Adrian Delia) window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ġera warajh

Għamlu pjaċir lilkom infuskom u araw lil Jacob Borg jiġri wara Keith Schembri tul it-triq mill-Qrati tal-Ġustizzja sa Kastilja .

L-ewwel ħaġa li nosserva hija l-kundizzjoni fiżika tal-ġurnalista.

Kont inkun b'nifsi maqtugħ bħal ta' Kurt Farrugia nitla' dik it-telgħa imma l-fatt li għandi kemmxejn aktar x'inġor mill-basket wara dahar Jacob Borg jispjega għala minix ġurnalista li niġri wara dak u l-ieħor.

Imma bħal ma jgħid Jacob Borg b'dik il-kalmezza plaċida tiegħu, din mhix kwistjoni taż-żufjett.

Dawk il-ftit minuti quddiem il-kamera huma xiehda tal-istat li fih tinsab id-demokrazija f'pajjiżna.

L-istampa issaqsi lit-tieni l-akbar persuna potenti fil-pajjiż mistoqsija sempliċi: ta' min hi l-kumpanija li l-ewwel ċħadt u wara ammettejt li kienet fil-mira tiegħek biex tagħmel negozju magħha waqt li kont f'kariga uffiċċjali?

Ma weġibx.

U l-mistoqsija saritlu ripetutament u b'mod persistenti.

Imbagħad jiddeffes Kurt Farrugia u jurina li huwa wkoll jinsab imħawwad bid-diversi inkjesti pendenti, frustranti, konfliġġenti u kif jittamaw huma, x'aktarx inutli.

Ma naħsibx li kien qed jipprova jiżżvija lil Jacob Borg dwar jekk inkjesta fuq 17 Black attwalment hix għaddejja jew le.

Naħseb li kien verament żball ġenwin minn naħa ta' Kurt Farrugia li jqatta' ħafna mill-ħin jipprova jiżgiċċa l-bawxati li jdaħħluh fihom il-kapijiet tiegħu.

Kien tassew imħawwad u l-fatti dawwarhom ta' taħt fuq.

Probabbilment qatta' s-sigħat ta' wara jisħet dan l-iżball.

Imma l-vera kulminu ta' din is-silta huwa l-mument meta Keith Schembri jħalli r-rabja ta' ġo fih tieħu s-sopravvent u jitfa' dak li ħaseb kien kumment ta' bravu li kellu jsikket lil Jacob Borg: "Forsi użajt (il-miljun dollaru mistenni mill-kumpanija fil-Panama) biex inħallas il-paga tiegħek, bħalma għamilt tul dawn l-aħħar tlett snin."

Il-waħx ta' tali kumment huwa konsiderevoli anke kieku wieħed kellu japplika l-kejl ta' Dario Argento għall-ambjent politiku li qed ngħixu fih.

Bħal Michael Corleone f'diskursata ma' Senatur minn Nevada, Keith Schembri jħoss li nefaq biżżejjed flus ixaħħam id-diriġenti li kien hemm it-Times of Malta sabiex jassigura ruħu li l-ġurnalisti li jaħdmu hemm ma jsaqsuhx domandi skomdi.

Fi stqarrija, l-Allied Newspapers ċaħdu kategorikament il-kummenti tas-Sur Schembri.

"Kasco huwa biss wieħed minn dawk li jissuplixxu oħt il-kumpanija tal-Allied, cioe' l-Progress Press," qalet l-kumpanija.

Dan huwa punt sekondarju f'dan il-mument.

Keith Schembri inkixef mill-Panama Papers li kien qed ixaħħam għal bosta snin lid-Direttur Maniġerjali tat-Times of Malta.

Veru li t- trustees żguraw li jbewweġ 'il barra iżda r-reputazzjoni ta' ġurnal bi storja twila qalgħet' daqqa ta' ħarta.

U magħha sfortunatament ir-reputazzjoni ta' ġurnalisti bla biża', ħawtiela, oġġettivi u kapaċi li m'għamlu xejn biex iċappsu l-gazzetta tagħhom bil-ħsara fir-reputazzjoni li fil-fatt sofriet.

Imma meta naħsbu fil-korruzzjoni, bir-raġun naħsbu l-ewwelnett f'dak li jisfaw korrotti u qalja naħsbu f'dak li jikkorrompu: dawk li jpoġġu l-flus fl-envelopp metaforiku u jitolbu pjaċiri għall-ħwejjeġ li mgħandhomx dritt għalihom.

Keith Schembri imur quddiem il-kamera illum u quddiem il-pajjiż kollu.

Jpoġġi l-flus f'envelopp metaforiku u jgħaddih lil Jacob Borg filwaqt li jfakkaru li jafu s-silenzju u lealta' bla tarf bħala rikonoxximent tal-paga li rċieva tul l-aħħar tlett snin.

Minkejja li l-ġurnalisti huma istituzzjoni tad-demokrazija tagħna mhumiex uffiċċjali tal-istat kif miftiehem mill-liġijiet fuq it-tixħim.

Matul dik is-silta, Keith Schembri forsi ma kkommettiex rejat f'sens kriminali, pero' ċertament li kkommetta rejat politiku.

Hedded ġurnalista li kien qed iżommu kontabbli bħala uffiċjal għoli tal-gvern li fuqu hemm suspetti ta' aġir mhux xieraq, b'konsegwenzi personali: il-paga tiegħu.

'Matul l-aħħar tlett snin il-paga tiegħek kienet tiddependi mill-generosita' tiegħi.

Kompli iġri waraja tul Triq Melita u din is-sitwazzjoni tista' tinbidel'.

Qed nuża kwotazzjoni singola peress li qed nuża kliemi biex infisser il-messaġġ li ntbagħat.

Araw il-video u ġġudikaw intom.

U ibqgħu segwuh sakemm fl-aħħar nett Kurt Farrugia — naħseb li huwa Kurt Farrugia — jittanta jitmejjel billi jistieden lil Jacob Borg jidħol għal kafe'.

Mhuwiex kafe' li rridu.

Huma tweġibiet.

Jew inkella itilqu 'l barra u ħallu 'il ħaddieħor jagħmlu l-kafe'.

Previous: Ir-raġunijiet għala l-PN jinsab daqshekk minn taħt (li m'għandhomx x'jaqsmu ma' Adrian Delia) Next: Misħutin mill-kotra window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tal-AUM daħku bil-kummissjoni ta' Martin Scicluna – skond eks-għalliem

L-inkompetenza fenominali tal-istituzzjonijiet regolatorji Maltin hekk kif dawn jiġu wiċċ imb'wiċċ ma' ħallelin li jaħdmu qaqoċċa mal-gvern ta' Joseph Muscat issa nfirxet lil hinn mill-iskandlu tal-Pilatus Bank.

Fil-każ ta' dan il-Bank l-aġenziji regolatorji Maltin, bil-kompliċità sħiħa ta' politiċi Maltin imxaħħma, ippermettew lil Ali Sadr li jibni struttura internazzjonali biex jiġu faċilitati l-ħasil tal-flus maħmuġin u l-ksur ta' sanzjonijiet li kienu saru kontra pajjiżu l-Iran.

L-inkompetenza qed tidher ukoll fil-każ tal-akkreditazzjoni tal- American University of Malta (" AUM ") mill-kummissjoni li kien imexxi il-propagandist tal-Labour Martin Scicluna.

F' artiklu ppublikat il-bieraħ fil-blog xellugi Isles of the Left eks-għalliem li ismu baqa' anonimu ddeskrieva l-mod kif għalliema Amerikani kkwalifikati kienu ġew ingaġġati minn Hani Salah, l-iżviluppatur Ġordaniż li ngħata biċċa art pubblika mdaqqsa f'Żonqor kif ukoll il-bini storiku fid- Dock One f'Bormla.

L-ingaġġ tal-għalliema ma kien xejn ħlief att frawdolenti intiż biex ibellagħha lin- National Council for Further and Higher Education li l-iżviluppatur kien armat mil-lat akkademiku u dan bil-għan li tiġi akkwistata l-akkreditazzjoni.

Hani Salah imexxi s- Sadeen Education Investment Ltd , kumpannija sussidjarja tal- Jordanian Sadeen Group .

U hekk kif ġiet akkwistata l-akkreditazzjoni, tkeċċew l-għalliema akkademiċi kollha, ħlief għall-prepostu John Ryder – veteran tal- Khazar University of

Azerbaijan – u dawn ġew sostitwiti minn oħrajn bi kwalifiki inferjuri.

L-għalliem akkademiku li ma setax jikxef ismu minħabba n- non-disclosure agreements li kull impjegat ġdid kien ġie mġiegħel jiffirma, qal ukoll li, kuntrarjament għal dak li kien qed jingħad, mhux veru li l-AUM hi akkreditata man- New England Association of Schools and Colleges .

In- NEASC fil-fatt qalet lill-eks-impjegati tal-AUM li "l-AUM lanqas biss kienet qatt tefgħet applikazzjoni biex tiġi akkreditata".

Skond dan l-akkademiku "dak li ilhom isostnu għal snin sħaħ bosta Maltin issa huwa ċar.

Din l-istituzzjoni m'hi xejn ħlief finta."

( Aqra hawn dwar dan .)

Joseph Muscat kien iddeskrieva lill-Università Amerikana bħala " rigal lil Bormla fit-tielet anniversarju mill-mewt ta' Dom Mintoff ".

Is-sidien tal- American University of Malta kienu rreġistraw in-negozju tagħhom fl-indirizz tal- accountant tal-Partit Laburista Deo Scerri, li issa huwa ċ-Chairman tal- Bank of Valletta .

F'April 2017 Daphne Caruana Galizia kienet xandret aħbar dwar laqgħat li saru bejn Hani Salah u Adrian Hillman , membru tal- Panamagang li kien tħallas madwar $650,000 minn Keith Schembri, ċ-chief of staff tal-prim ministru.

Fuq "rakkomandazzjoni ta' uffiċjali għolja tal-gvern", fl-29 ta' Ottubru 2017 l-AUM kienet ħabbret il-ħatra ta' Adrian Hillman fuq il-Bord tal- American University of Malta , pożizzjoni li x'aktarx għadu qed jokkupa.

Previous: Kif qalilna Joseph Muscat: il-monument ta' Dom Mintoff huwa wieħed għall-preżent.

U għall-ġejjieni.

Next: L-istqarrijiet finanzjarji tal-Kasco group juru li n-negozji ta' Keith Schembri's kellhom telf minn qabel l-elezzjoni tal-2013 window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kif qalilna Joseph Muscat: il-monument ta' Dom Mintoff huwa wieħed għall-preżent. U għall-ġejjieni.

Bi ħsiebni nimxi fuq il-parir tal-prim ministru u lill-monument ta' Dom Mintoff fi Pjazza Kastilja mhux se nqisu bħala monument għall-imgħoddi iżda bħala monument għall-preżent u għall-ġejjieni.

Il-ġurnaliżmu u l-istorja jikkumplimentaw lil xulxin.

U mhux bi ħsibni noqgħod niftaħar.

Anqas m'jien bi ħsiebni noqgħod nagħmel analiżi dwar Dom Mintoff u niġi naqa' u nqum dan il-bniedem kienx jistħoqqlu l-ġieħ permezz monument jew le.

Issa, rridu jew ma rridux, il-monument hemm qiegħed.

U sa 10 snin oħra n-nies xorta waħda se tkun taf għaliex sar hi u tħabbel rasha dwar l-iskop wara l-monument l-ieħor tal-irħam li jixbaħ qallut ta' xi alla Grieg u wara l-bini tat-turġien suwed ftit metri l-bogħod li donnhom qed jistiednu lil dak li jkun biex jaqbeż għal isfel.

Għalhekk bi ħsiebni nanalizza l-istatwa ta' Mintoff bħala monument għall-preżent u għall-futur taħt il-kappa tal-partit li hu kien il-fundatur tiegħu.

Il-monument ta' Mintoff sar biex jonora l-korruzzjoni fil-politika.

Ministri tal-gvern jinvolvu ruħħom fi skemi bil-għan li jimlew bwiethom bis-saħħa tal-politika u b'mod jew ieħor jsiru sħab anonimi u mħallsa f'negozji li jkunu nħolqu grazzi għall-poter li jkollhom.

Jinsistu li jinnegozjaw huma stess u li personalment jiffirmaw ftehim ma' terzi persuni b'nuqqas sħiħ ta' trasparenza.

Xi ministri għandhom saħħa aktar minn oħrajn.

Il-politiċi onesti lanqas jażżardaw jikkonfrontaw lill-korrotti għax dawn jingħataw il-kenn mill-imgħallem.

Il-monument ta' Mintoff sar biex jonora l-ġennati fir-relazzjonijiet barranin.

Il-ħbiberiji mad-dittaturi u mal-kleptokrati jingħataw preferenza fuq it-tfassil ta' politika li tagħmel is-sens ma' alleati u sħab naturali.

Tingħata l-wisa' lill-ġbid ta' ritratti ma' membri ta' reġimi mill-aktar brutali u nieħdu pjaċir sadistiku bil-mistħija li dan joħloq f'wiċċ il-gvernijiet li jridu jagħmlu tabirruħħom li huma ħbieb tagħna.

Dawn ir-reġimi jingħataw aċċess sħiħ għal pajjiżna u xtur tagħhom jitgħatta bis-saħħa tal-ħbiberija tagħna.

Il-monument ta' Mintoff sar biex jonora politika ekonomika mijopika.

Bla diversifikazzjoni, bla innovazzjoni, bla investiment fl-infrastruttura, bla żieda fl-effiċjenza tas-servizzi pubbliċi, bla pjan b'riżq servizzi soċjali sostenibbli, bla titjib fis-servizzi tas-saħħa, bla tnaqqis fl-impjiegi pubbliċi u bla kontrolli fuq l-infieq.

U minflok, bil-korruzzjoni fl-offerti pubbliċi, bil-ħela fis-sussidji, bil-klienteliżmu sfrenat fl-ingaġġjar ta' ħaddiema, bl-ingaġġjar bl-addoċċ ta' ħaddiema mhux imħarrġa, bit-tmexxija minn persons of trust u mhux minn persuni kompetenti, bid-diskriminazzjoni politika tal-biża' u bit-trekkin fil-ġenb ta' riżorsi kunsidrati bħala mhux lejali.

Il-monument ta' Mintoff sar biex jonora il-politiċizzazzjoni tal-forzi tal-pulizija.

Il-liġi tiġi infurzata biss skond il-kulur ta' min ikun ħabbat difru magħha.

Jingħalqu l-għajnejn għall-azzjonijiet kriminali ta' ministri u ta' dawk tal-qalba.

Min jikkritika jispiċċa vittimizat u intimidat.

L-infurzar tal-ħlas tat-taxxa, l-infurzar tal-ippjanar, il-ħruġ tal-liċenzji u tal-permessi huma għodda biex jippremjaw lil min hu lejali u biex iweġġgħu lil min jirreżisti.

L-infurzar huwa diskriminatorju u jitkattru l-preġudizzji tribali.

Il-kriminali u l-pulizija konvenjentement jitwaħħdu kontra għadu komuni: dawk li jemmnu fl-onestà u fis-sewwa.

Il-monument ta' Mintoff sar biex jonora l-iżvilupp bl-addoċċ.

Il-konkos jirbaħ fuq il-ħamrija.

Il-medjokrità tirbaħ fuq id-dixxerniment.

L-aktar jirbaħ fuq l-aħjar.

Siti storiċi jinqerdu filwaqt li nibżgħu għal monumenti f'ġieħ żmien mitiku soċjalista tad-deheb.

Sħubija qaqoċċa mal-kuntratturi li jibnu t-toroq, ma' dawk li jħalltu s-siment, mas-sidien tal-barrieri u mal-ispekulaturi tal-artijiet biex illum jagħmlu kemxa flus u l-problemi ta' għada jkollu jsib tarfhom ħaddieħor.

Il-monument ta' Mintoff sar biex jonora l-kultura tal-proletarjat: l-irxuxtar ta' Ġensna u WardaKanta f'Valletta 2018.

Jason Micallef jippersonifika lil dawk li għalihom il-kultura tfisser iċ-cirklu, bużullotti bin-nar u bix-xwabel u t-twerżiq taċ-ċrieċer u tal-gidmejmun.

Kultura li ma tħarisx il-libertà tal-kelma u li ma tistax tgħaddi mingħajr l-inkinar lejn ir-reġim.

Il-monument ta' Mintoff sar biex jonora l-iżolament politiku minn dawk l-istituzzjonijiet li jirrispettaw id-demokraziija u l-libertà.

L-investigazzjonijiet tal-Kunsill tal-Ewropa jiġu njorati.

Ir-riżoluzzjonijiet tal-Parlament Ewropew jingħataw il-ġenb.

Il-verżjoni tagħna tad-drittijiet u tal-libertajiet fuq livell ogħla minn dawk tal-bqija tad-dinja.

Il-monument ta' Mintoff sar biex jonora l-vjolenza u l-intimidazzjoni fuq kull oppożizzjoni.

Ġurnalisti vittimizzati u intimidati, familjari tagħhom umiljati publikament u attakkati, is-sigurtà tagħhom injorata jekk mhux ipperikolata, l-għejjun tagħhom rikattati u mitfugħa l-ħabs.

L-istampa internazzjonali mkeċċija, il-mistoqsijiet tagħha jibqgħu bla tweġiba, ir-rappurtar tagħha kkalpestat u l-motivazzjoni tagħha ridikolat.

Il-monument ta' Mintoff sar biex jonora dawk li nqatlu għax irreżistew waqt il-qadi ta' dmirijiethom.

Tabilħaqq kif qal Joseph Muscat, żmien Dom Mintoff huwa l-preżent.

U l-ġejjieni tagħna.

Previous: Euronews jintervista lil Maria Efimova Next: Tal-AUM daħku bil-kummissjoni ta' Martin Scicluna – skond eks-għalliem window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Misħutin mill-kotra

Il-punt dwar il-post li kiteb Philip Sciberras mhuwiex biss li mħallef, anke saħansitra wieħed irtirat, m'għandux jikkummenta fil-pubbliku b'mod manifestament partiġġjan.

Għallinqas jien hekk nifhimha.

Il-punt lanqas m'hu li, hu u jikkummenta b'dan il-mod politikament motivat, il-gvern jagħmel użu mill-kredenzjali ġudizzjarji li dan suppost għandu biex imexxi inkjesti li huma politikament sensittivi.

Ħadd m'għandu jibqa' jiskanta jew jissorprendi ruħu bil-ħtif totali mill-gvern tal-istituzzjonijiet tal-pajjiż.

Kif narah jien, id-diskors li nkiteb – imlibbes kif inhu b'intonazzjoni semitika Mintoffjana – m'hu xejn ħlief ksenofobija faxxista u nazzjonaliżmu bla sens li, kieku nkiteb bil-Ġermaniż jew bit-Taljan, kien infakkarna f'diskorsi mleħħna b'mod irrabjat f'Nuremberg jew fi Piazza Venezia.

Aqraw x'kiteb.

Il-barranin merħba bihom jekk jiġu hawn fuq btala jew jekk jiġu hawn biex inaddfu d-djar tagħna jew biex jagħmlu xogħol li aħna ma rridux nagħmlu jew li ma nistgħux nagħmlu iżda li jqallagħlna l-flus f'kirjiet u f'kontijiet tar-ristoranti.

Iżda "barranin mhux mistiedna" ma jistħoqqilhom ebda merħba.

Araw ftit il-kliem li għażel: "fran tal-għira", "tixwix", "qrusa fl-istonku", "nar tal-firda u mibgħeda", "qerq u theddid", "misħut mill-kotra", "jgħarrxu għad-deni u d-dnewwa", "jerfgħu salibhom", "pajjiżhom mifni bit-tħassir".

Qed jirreferi hawn għall-Membri tal-Parlament Ewropew li ntbagħtu hawn minn Parlament elett direttament minn eletturi madwar l-Ewropa kollha, inkluża Malta, biex iħarsu l-interessi taċ-ċittadini tal-Ewropa kollha u biex tipproteġihom mill-ksur tal-liġijiet.

Inċidentalment din hi ħaġa li kien jagħmel hu.

Hawn m'huwiex jirreferi għal xi invażjoni minn armata kolonjali.

Għalhekk l-użu minn naħa tiegħu ta' retorika Mintoffjana anti-kolonjali – xi drabi wżata f'ħinha u f'waqtha minn Dom Mintoff – meta ddeskrieva inkjesta mmexxija minn uffiċjali eletti hija għal kollox barra minn lokha.

Dan m'hu xejn ħlief nazzjonaliżmu gwerrier u ksenofobija perikoluża ta' firda.

Hi mentalità li tkun ixxettlet sforz il-preġudizzji u sforz is-suppożizzjoni fallaċi li l-perspettiva lokali, tkun kemm tkun provinċjali, infurmata ħażin, inkompetenti u mhux imħejjija sew, għandha dejjem tingħata preferenza fuq il-perspettiva ta' ħaddieħor li ma jkunx twieled hawn.

Hija diġà ħaġa inkwetanti meta dawn il-ħmerijiet jitlissnu mill-hekk imsejjħa patrijotti tal-lemin estrem.

Iżda jekk diskors bħal dan jingħad minn imħallef irtirat – anke jekk ikun wieħed partiġġjan u tribali bħal Philip Sciberras – din ir-retorika tkun qed tingħata l-leġittimità.

Philip Sciberras ma nqediex b'lingwaġġ eleganti bil-Malti biex jipprova jimpressjona lil Sven Giegold jew lil Ana Gomes.

Għamel dan biex għal darb'oħra jilleġittima l-ksenofobija faxxista tiegħu, kif possibilment seta' għamel drabi oħra, hu u u jinqeda' bl-ilbies li kien jilbes ta' mħallef biex iservi ta' għodda għall-interessi partiġġjani minflok għall-interessi tal-ġustizzja.

L-aħħar uffiċjali li kienu għaddew ġuri f'Nuremberg kienu mħallfin u fid-difiża tagħhom dawn kienu qalu li xogħolhom kien li jinfurzaw il-liġijiet li kien għadda ħaddieħor.

Philip Sciberras lanqas skuża bħal din m'għandu.

Previous: Ġera warajh Next: Kontributur ta' TVM irid li Simon Busuttil jagħmel suwiċidju window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kontributur ta' TVM irid li Simon Busuttil jagħmel suwiċidju

Albert Fenech, li jaħdem mid-dar għas-servizz nazzjonali tal-aħbarijiet, nhar il-Ġimgħa kiteb post fuq il-Facebook li permezz tiegħu ħajjar lil Simon Busuttil imur jaqbeż mill-irdum.

Nhar il-Ħamis li għadda Simon Busuttil xandar tweet li permezz tiegħu fakkar lin-nies fl-aħħar mass meeting tal-PN qabel l-elezzjoni tal- 2017, l-aħħar jum tal-glorja tiegħu bħala kap tal-PN.

Kiteb li l-ġlieda kontra l-korruzzjoni li bdiet dak iż-żmien trid titkompla u tintemm.

Għandek kull dritt li ma taqbilx miegħu.

Tista' twieġbu billi tgħidlu li l-poplu diġà ddeċieda li ma jaqbilx ma dak li beda' hu.

Tista' tgħidlu li issa m'hu f'pożizzjoni li jtemm xejn.

Tista' tgħidlu li trid.

Iżda biex ħaddiem tax-xandir pubblikament imur jgħid lil xi ħadd li s-soluzzjoni hi s-suwiċidju hija ħaġa assolutament inkredibbli.

Jew forsi m'hix daqshekk inkredibbli.

Hi ħaġa li tistenniha minn ċertu kwalità ta' nies.

Albert Jerome Fenech issa se jgħidilna li qed jeżerċita l-libertà tal-kelma.

U żgur.

U jien qed neżerċita l-libertà tiegħi li ngħidlu li dak li kiteb huwa ta' l-akbar mistħija għall-professjoni tiegħu, għal min jimpjegah u, jekk għandu xrara ta' diċenza, għalih innifsu.

Previous: Misħutin mill-kotra Next: Keith Schembri kien irċieva $430,000 ħames ġimgħat wara li nkiss inkiss siefer lejn Baku window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Keith Schembri kien irċieva $430,000 ħames ġimgħat wara li nkiss inkiss siefer lejn Baku

Minn dokmenti li jien rajt b'għajnejja jirriżulta li Keith Schembri rċieva aktar minn $430,000 fi ħlasijiet f'Jannar 2015 minn għejjun mhux magħrufa.

Dawn il-flejjes tħallsu 5 ġimgħat wara li Keith Schembri – akkumpanjat mill-prim ministru Joseph Muscat, minn dak li kien Ministru tal-Enerġija Konrad Mizzi u mill-kelliem tal-gvern Kurt Farrugia – kellu laqgħa ma' Ilham Aliyev tal-Ażerbajġan li fiha ġie negozjat id-dħul tal-kumpannija tal-Ażerbajġan SOCAR fl-infrastruttura tal-enerġija ta' Malta.

Il- fund managers li kienu ħadu ħsieb ir-ri-investiment ta' flejjes li Keith Schembri diġà kellu f'idejh, immarkaw dawn id-depożiti bħala new funds .

Il-kliem new funds ifissru li Keith Schembri ma kienx sid il-flejjes li ġew depożitati u li dawn ma jistgħux jitqiesu bħala flus li kienu diġà għad-dispożizzjoni tiegħu.

Id-dokumenti li jinsabu f'idejn il- fund managers – u li jien rajt b'għajnejja – la jagħtu rendikont dwar minn fejn ġew dawn il-flejjes u lanqas li kienet saret xi verifika dwar minn fejn kienu ġew u dan minkejja l-fatt li Keith Schembri, bħala chief of staff tal-prim ministru huwa persuna esposta politikament (PEP).

Dan il-fatt irendi suspettużi t-transazzjonijiet kollha li saru, liema transazzjonijiet kien messhom ġew irrappurtati lill-FIAU.

Ma jidher li sar xejn minn dan kollu jew, jekk sar xi ħaġa, jidher li ma ttieħdu ebda passi.

Fis-17 ta' Diċembru 2014, ħames ġimgħat qabel saru dawn il-ħlasijiet, delegazzjoni uffiċjali mmexxija mill-prim ministru – li kienet tikkonsisti minn politiċi biss – telqet minn Baku wara li ltaqgħet ma' delegazzjoni mmexxija mill-President tal-Ażerbajġan Ilham Aliyev.

Kien hemm ġimgħat sħaħ ta' attività qabel l-iffirmar ta' Memorandum of Understanding bejn Ilham Aliyev u Joseph Muscat, liema dokument ma kienx ġie mxandar mill-gvern ta' Malta.

Minn kemm ilu li ġie ffirmat it-Trattat ta' Versailles fl-1919, l-iffirmar ta' trattati sigrieti ma baqgħetx konswetudni diplomatika.

Madankollu l-kontenut ta' dan il-ftehim baqa' ma xxandarx u, ironikament, l-unika persuna li tkellmet dwaru f'Malta kien l-Ambaxxatur tal-Ażerbajġan Vaqif Sadiqof li kien qal li "l- Memorandum of Understanding jittratta dwar l-enerġija (...) u dwar diversi proġetti kbar".

Fil-15 ta' Diċembru il-mezzi tax-xandir tal-Ażerbajġan kontrollati mill-gvern ħabbru li "l-Ażerbajġan u Malta ffirmaw żewġ dokumenti dwar il-koperazzjoni strateġika fil-qasam taż-żejt u tal-gass".

U minkejja l-fatt li Kurt Farrugia kien preżenti għat-taħditiet, il-mezzi tax-xandir ta' Malta, li ma kinux ġew mistiedna biex jirrappurtaw dwar dan l-avveniment, ma ngħataw ebda informazzjoni.

Għal snin sħaħ inħbiet kull informazzjoni dwar il-ftehim sakemm minn investigazzjonijiet ta' The Daphne Project irriżulta li "l-kaxxa ta' Malta kienet qed titlef flejjes kbar" bħala riżultat ta' dan il-ftehim.

The Guardian kien irrapporta li "Malta kienet qed tħallas rata ħafna aktar għolja (għall-gass) minn dawk li dak iż-żmien kienu negozjati fis-suq ħieles mill-Greċja, mill-Italja u mit-Turkija.

Minn estimi li saru minn The Guardian jirriżulta li s-SOCAR għall-gass kienet ħallset $40m inqas minn dik is-somma li spiċċat ħallsitha Malta".

Sensiela ta' mistoqsijiet li ntbagħtu lil Kurt Farrugia fejn intalbu spjegazzjonijiet mingħand Keith Schembri għadhom s'issa mhux imwieġba.

Fil-frattemp Keith Schembi jibqa' ma jitniffisx – lanqas jekk issegwih matul it-toroq tal-Belt Valletta, kif għamel Jacob Borg il-bieraħ.

Previous: Kontributur ta' TVM irid li Simon Busuttil jagħmel suwiċidju Next: Il-ħlasijiet misterjużi lil Keith Schembri: il-Prim Ministru jiċħad kollox fil-Parlament.

Iżda dan kif jista' jaf biċ-ċert? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-ħlasijiet misterjużi lil Keith Schembri: il-Prim Ministru jiċħad kollox fil-Parlament. Iżda dan kif jista' jaf biċ-ċert?

Fil-Parlament il-Prim Ministru għadu kemm ċaħad "katergorikament" li ċ- chief of staff tiegħu Keith Schembri kien irċieva ħlasijiet ta' aktar minn $400,000 ħames ġimgħat wara li f'Diċembru 2014 għamlu żjara nkiss inkiss f'Baku u ltaqgħu ma' Ilham Aliyev.

Il-ħlasijiet li ktibt dwarhom aktar kmieni llum kienu saru f'Jannar 2015.

Fil-Parlament waqt il-ħin tal-mistoqsijiet Joseph Muscat intalab mill-Kap tal-Oppożizzjoni Adrian Delia biex jagħti r-reazzjoni tiegħu għar-rapport li jien xandart illum.

Huwa wieħeb fis-sens li Keith Schembri kien diġà ċaħad l-istorja – lil min ċaħad? meta ċaħad? — u li jingħaqad miegħu biex jiċħad l-istorja kategorikament.

"Dawn huma qlajjiet tas-soltu," qal il-prim ministru.

Hawn ikun jeħtieġ li nsaqsi lill-prim ministru kif inhu daqshekk ċert li din l-istorja hi qlajja'.

Jaqaw għamel xi audit tal-finanzi ta' Keith Schembri?

Kif inhu daqshekk ċert li Keith Schembri qallu kollox?

Hu u jagħmel tiegħu ċ-ċaħda ta' Keith Schembri li f'Jannar 2015 tħallas $400,000 f' new funds ("ċaħda" li sa fejn naf jien għadha ma saritx) il-prim ministru huwa lest li jqiegħed il-pożizzjoni tiegħu fix-xifer?

Previous: Keith Schembri kien irċieva $430,000 ħames ġimgħat wara li nkiss inkiss siefer lejn Baku Next: Iċ-ċaħdiet li għamel il-prim ministru għan-nom ta' sieħbu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jannar 2015: in-'new funds' ta' Keith Schembri

Fit-22 ta' Jannar 2015, il- managers finanzjarji ta' Keith Schembri's kienu rċievew avviż ta' ħlas ammontanti għal $201,572.31.

Dak iż-żmien din is-somma kienet ekwivalenti għal €174,256.23.

L-ammont kien ġie depożitat f' client account miżmum f'isem Keith Schembri fil-Bank of Valletta.

Dan id-depożitu ġie deskritt bħala new funds fil- client history ta' Keith Schembri li l- managers finanzjarji kellhom fil-pussess tagħhom.

Il- client file f'idejn il- managers finanzjarji li jien stess rajt b'għajnejja la kien fih xi dokument li jispjega minn fejn kienu ġew dawn il-flejjes u lanqas xi dokument ieħor li jindika li kienet saret xi riċerka dwar l-għejjun min fejn kienu ġew.

L-għada, fit-23 ta' Jannar 2015, il- managers finanzjarji ta' Keith Schembri rċievew avviż ta' ħlas ieħor ammontant għal $232,354.27.

Dak iż-żmien din is-somma kienet ekwivalenti għal €205,395.84.

Għal darb'oħra dan l-ammont ġie depożitat f' client account miżmum f'isem Keith Schembri fil-Bank of Valletta u ġie deskritt bħala new funds fil- client

history ta' Keith Schembri's u dan bla ma saret ebda verifika jew riċerka.

Dawn id-depożiti ta' flus saru 35 jum wara li Keith Schembri reġa' lura Malta minn żjara li kien għamel f'Baku flimkien ma' Joseph Muscat, Konrad Mizzi u Kurt Farrugia.

Magħhom la kien hemm uffiċjali governattivi jew diplomatiċi u lanqas membri tal-istampa.

Il-bieraħ fil-Parlament il-prim ministru qal li kien qed jitkellem għan-nom tiegħu u għan-nom taċ- chief of staff Keith Schembri.

Huwa ċaħad kategorikament li Keith Schembri kien irċieva aktar minn $400,000 f'Jannar 2015.

Qal ukoll li din kienet qlajja'.

Hawnhekk hawn id-dettalji kollha tal-ħlasijiet li kienu saru.

Forsi issa l-prim ministru se jitħajjar jibdel il-verżjoni tiegħu?

Previous: Għaddiet sena Next: Titwila wara l-purtiera tal-ħadid window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tiftakruha l-Colson?

F'dan l-istadju tajjeb li wieħed ifakkar dwar il-kumpannija reġistrata fil-British Virgin Islands bl-isem Colson Services Limited li s-sid tagħha huwa Keith Schembri.

Din il-kumpannija, li nkixfet b'riħet l-iskandlu tal- Panama Papers , kienet inħolqot għal Keith Schembri minn Nexia BT.

Kienet ilha għandu minn Jannar 20  11 u nħolqot fiż-żmien meta kulħadd kien bl-istennija li Joseph Muscat dalwaqt kien se jieħu r-riedni tal-gvern minn idejn Lawrence Gonzi.

Għalkemm Keith Schembri jibqa' dejjem jiċħad, anki awtoritajiet magħrufin għat-tolleranza tagħhom bħalma huma dawk tal-British Virgin Islands kienu ssuspettaw li l- Colson kienet inħolqot bħala għodda biex permezz tagħha jinħaslu flus maħmuġin.

Madwar xahar ilu s- Sueddeutsche Zeitung irrappurtat li fl-2016 l-awtoritajiet tal-British Virgin Islands kienu nvestigaw lil Colson Services Limited u kienu talbu lil Mossack Fonseca biex ma jinfurmawx lil Keith Schembri li kienet qed tiġi nvestigata l-kumpannija tiegħu.

Rapport fit- Times of Malta ta' dak iż-żmien fih il-fatti kollha.

Bħas-soltu, fit-tweġibiet tiegħu Keith Schembri baqa' jiċħad.

L-ewwel: qal li l-istorja hi waħda "fil-biċċa l-kbira riċiklata".

Hawn forsi qed jgħid li l-istorja dwar il- Colson kienet diġà xxandret meta ħareġ l-iskandlu tal- Panama Papers .

Skond hu, jekk allura joħorġu aktar stejjer, dawn m'għandhomx jixxandru peress li konna diġà nafu bl-eżistenza ta' din il-kumpannija.

Iżda għandna niftakru lill- Colson sirna nafu biha mhux għax Keith Schembri riedna nsiru nafu biha għax hu kien għamel minn kollox biex jaħbi l-eżistenza tagħha sakemm imbagħad inkixef kollox.

Barra minn hekk, għandkom tkunu tafu li dalwaqt se joħorġu aktar stejjer dwar Colson u dwar l-użu li sar b'din il-kumpannija minn Keith Schembri.

Lit- Times of Malta, Keith Schembri qalilha " Colson kienet inħolqot bosta snin qabel ma nħtart bħala chief of staff u din hija prova li l-kumpannija kellha biss "skop kummerċjali".

Hawn ta' min jistaqsi: hemm xi garanzija li l-iskop li għalih inizjalment kellu juża l-kumpannija ma kienx se jinbidel maż-żmien?

Barra min dan, jekk bil-kliem "skop kummerċjali" ried ifisser l-evażjoni tal-ħlas ta' taxxi fuq il-qliegħ tan-negozji tiegħu f'Malta u d-dikjarar ta' profitti anqas milli suppost bil-għan li ma jħallasx taxxi u jiffroda lill-gvern, allura din ukoll hi materja ta' interess pubbliku anke jekk Keith Schembri qatt ma nħatar bħala chief of staff .

M'għandniex xi ngħidu, l-fatt li kien inħatar bħala chief of staff ifisser li l-evażjoni tat-taxxa minn naħa tiegħu ċertament hija materja ta' interess pubbliku bil-wisq akbar.

U dan biex ma nsemmix l-interess tal-awtoritajiet li jmisshom ilibbsulu l-manetti hekk kif jaqraw dan li ktibt.

U x'kien dan l-"iskop kummeċjali"?

Il- Colson qatt innegozjat f'xi ħaġa?

Lit- Times of Malta , Keith Schembri imbagħad qalilha li "ħadd ma kien ġibidlu l-attenzjoni tiegħu" dwar il-inkjesta li kienet saret mill-awtoritajiet tal-British Virgin Islands.

Keith Schembri bħal speċi skanta għaliex f'Malta mdorri bil-pulizija, bl-aġenti tas-servizz sigriet u bl-uffiċjali ta' kontra l-ħasil tal-flus igħaddulu l-informazzjoni.

Fil-British Virgin Islands ma jafu li ma jistgħux igħaddu informazzjoni li min ikun għaddej inkjesta.

It- Times of Malta irrappurtat ukoll li: "is-Sur Schembri qal din kienet "it-tħaddim proprju tas-saltna tad-dritt,' u xela' lit- Times of Malta li kienet sabitu ħati biss fuq suppożizzjonijiet.'"

Iżda l-bużillis qiegħed hawn, Sur Schembri.

Skond il-liġi, jekk int tinsab taħt suspett li ħsilt flus maħmuġin, sta għalik li turi permezz ta' provi minn fejn ikunu ġew il-flus.

Il-liġi hi mfassla b'tali mod li – kieku hawn m'hawnx imdaħħal is-setgħani El Kasco – il-pulizija kienet tkun wara biebek f'leħħa ta' berqa u l-Avukat Ġenerali kien dlonk joħroġ ordni biex issir investigazzjoni u biex jiġu sekwestrati l-flejjes.

Iżda l-pulizija tinsab maħkuma taħt kontroll politiku u l-avukat ġenerali ilu li sitt snin li ċeda l-armi.

Madankollu rridu nammettu li jeħtieġ li ntejjbu l-liġijiet u li nintroduċu miżuri dwar unexplained funds bħalma hemm fir-Renju Unit.

Jiġifieri jekk int għandek il-flus u m'intix f'pożizzjoni li tispjega minn fejn ġew u tispjega għaliex jinsabu f'butek, il-flus jittiħdulek sakemm int tipprova tiddefendi ruħek quddiem qorti u minn hemm dritt għall-ħabs.

Dan ikun ifisser li ma jkunx jimporta li l-$400,000 li rċieva Keith Schembri f'Jannar 2015 ġewx mit-tixħim, mill-korruzzjoni, mill-evażjoni tat-taxxa jew mill-frodi.

Jekk ma jkunx f'pożizzjoni li jgħid għaliex jinsabu f'butu, ma jkunx intitolat għalihom.

U għal din ir-raġuni biss mhux suppost għadu qed jiġri barra u wisq inqas messu jkun iċ- chief of staff tal-prim ministru.

Hawn xi ħadd li semgħu jiċħad?

Previous: Kif tmexxi 'l quddiem f'demokrazija Next: Misteru dwar self ta' €2.6 miljun.

Nofs id-dejn tal-Kasco mal-BOV misluf bla garanziji lil persuna mhux magħrufa. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


F'ġieħ is-sewwa, fejn hu Neville Gafà?

Chris Fearne keċċieħ .

Imbagħad Joseph Muscat qal li qed jagħmel xogħol siewi u li ma kienx tkeċċa iżda kien ingħata transfer .

Illum fil-Parlament Claudette Buttigieg lil tliet Ministri staqsiethom jekk Neville Gafà jaħdimx ma' Chris Fearne, ma' Carmelo Abela jew ma' Joseph Muscat.

Ilkoll wieġbu fin-negattiv.

Għalkemm jista' jkollna fehma differenti minn dik li għandu Joseph Muscat (i) dwar kemm kienet f'lokha l-laqgħa li kellu Gafà ma' gwerrier waqt is-safra mhux awtorizzata li għamel fil-Libja; (ii) dwar kemm Gafà gideb meta stqarr li mar il-Libja għal btala meta rriżulta li għamel użu minn karrozza tal-ambaxxata u kien akkumpanjat minn membru tas-servizz sigriet; u (iii) dwar kemm gideb meta lill-Ministri ta' gvern ieħor qalilhom li kien mibgħut speċjali tal-gvern: mhux xieraq li għallinqas jiġu stabiliti l-fatti?

Jekk verament Neville Gafà ġie trasferit, minn fejn ġie trasferit?

Fejn intbagħat?

Taħt min jaqa'?

Min hemm taħtu?

Xogħolu f'hiex jikkonsisti?

Ta' xiex qed jitħallas?

Hawn qed nitkellmu dwar uffiċjal tal-gvern u din il-kummiedja qed iħallas għaliha l-poplu Malti.

Jeħtieġ li nsiru nafu x'hemm wara dan it-taħwid kollu.

Għandna kull dritt inkunu nafu fejn qed jaħdem dan l-imbierek.

Previous: Tmewwiġ Next: Joe Brincat se jagħmel kawża kontra l-gvern talli għattielu mafkar tant għal qalbu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Kif tmexxi 'l quddiem f'demokrazija

Hi haġa raġunata li f'demokrazija wieħed jista' jaqbel jew ma jaqbilx man-natura tad-demokrazija stess.

Julia Farrugia ħatret "kumitat tekninku għall-avvanz tad-demokrazija rappreżentattiva" .

It- terms of reference ta' dan il-kumitat m'humiex magħrufa.

Dan il-kumitat inħatar biex tissaħħaħ id-demokrazija nnifisha jew se jgħidilna kif id-demokrazija għandha tkun imsaħħa?

F'dan il-kumitat se titfassal il-kostituzzjoni l-ġdida jew l-gvern se joħroġ bl-ideat tiegħu dwar kif din għandha titfassal biex b'hekk tkun tista' tibda d-diskussjoni?

Il-Partit Laburista għandu l-ideat tiegħu dwar is-suġġett jew qed jinqeda' b'struttura tal-gvern biex ifassal posizzjoni?

Il-kumitat huwa magħmul minn persuni Laburisti magħrufa u kull min jista' għandu fehma li ma taqbilx ma' dik ta' Joseph Muscat tħalla barra.

Jonathan Attard kien impjegat mal-Partit Laburista u huwa viċin ta' Chris Cardona.

Frank Bezzina huwa r-rappreżentant ta' Joseph Muscat fuq il-Bank Ċentrali.

Josianne Cutajar taħdem fl-uffiċċju ta' Joseph Muscat u hi Kunsilliera Laburista.

Bint Philip Sciberras, Lara Dimitrijevic qed tniedi kampanja fil-Partit Laburista favur l-abort.

Renee Laiviera, persuna li ilha żmien twil timmilita fil-Partit Laburista u Robert Musumeci huwa ... hemm għalfejn inkompli?

Iċ-Chairperson Carmen Sammut tmexxi wkoll think tank tal-Partit Laburista – għax, għaġeb tal-għeġubijiet, għandhom dan ukoll.

Ċertament dawn il-persuni lkoll għandhom x'jikkontribwixxu għad-diskussjoni nazzjonali dwar ir-riforma tad-demokrazija tagħna.

Ħlief dak il-baħnan Robert Musumeci.

Madankollu wieħed m'għandux jiskanta jekk il-perspettiva tagħhom dwar id-demokrazija tkun waħda partiġġjana għall-aħħar.

Wara kollox hi s-sistema li għandna fil-preżent li tellgħet u kkonfermat il-partit tagħhom fis-setgħa, u hi sistema li ppermettiet lill-kbir Joseph Muscat tagħhom li jżomm fil-wiċċ minkejja kull xorta ta' skandli li feġġew.

Bla dubju jkunu jridu jżommu l-aspetti tad-demokrazija li għandna bħalissa biex ikomplu jsaħħu l-korruzzjoni u l-kriminalità li hemm fil-qalba tal-gvern.

U ċertament m'huma se jirrakkomandaw ebda tibdil fis-sistema li għandna li tista' thedded il-permanenza tas-setgħa tal-Partit Laburista kif ukoll tal-poter tagħhom.

Il-bieraħ l-Oppożizzjoni kellha raġun tilmenta li tħalliet barra minn dan il-forum li huwa istituzzjoni kostituzzjonali li għandu ċertu influwenza fuq id-demokrazija tagħna.

Il-gvern lanqas biss indenja ruħu li jieħu nota tal-ilment.

Iżda s-sitwazzjoni hi agħar minn hekk.

Id-demokrazija tagħna mhix komposta biss mill-partiti politiċi u mill-gvernijiet eletti.

Tinsab magħmula mill-istituzzjonijiet, mill-ġudikatura, mill-istampa, mill-akkademiċi indipendenti, mir-reliġjonijiet, mis-soċjetà ċivili: dawn ilkoll għandhom rwol fid-demokrazija tagħna u dawn ilkoll tħallew barra minn dan il-kumitat tekniku.

Il-fatt li wħud mill-membri tal-kumitat jaħdmu l-Qorti jew fl-Università ma jnaqqas xejn mill-fatt li dawn intgħażlu primarjament minħabba l-lealtà tagħhom lejn il-Partit Laburista.

Julia Farrugia m'hix interessata li tara dibattutu serju jew it-tfassil ta' ideat ġodda f'dan il-kumitat.

Trid biss appoġġ unanimu għall-viżjoni ta' Joseph Muscat dwar il-futur tiegħu u dak tal-partit tiegħu fis-setgħa.

B'mod permanenti.

Waqt li tkun qed tirrilassa f'xatt il-baħar dan is-sajf, ftakar li l-gvern ikun qed ifassal pjan dwar kif ikun jista' jibqa' ggranfat mas-setgħa.

Previous: Titwila wara l-purtiera tal-ħadid Next: Tiftakruha l-Colson? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Misteru dwar self ta' €2.6 miljun. Nofs id-dejn tal-Kasco mal-BOV misluf bla garanziji lil persuna mhux magħrufa.

Misteru dwar self ta' €2.6 miljun.

Nofs id-dejn tal-Kasco mal-Bank of Valletta misluf bla garanzija lil persuna mhux magħrufa.

Fil-konfront ta' negozju li bil-kemm jagħmel medja ta' €57,000 f'profitti fis-sena, d-dejn li fuqu ma hemm xejn x'jagħmel tajjeb li l-Kasco Group ta' Keith Schembri għandu mal-Bank huwa enormi.

Dan il-finanzjament li qed jipprovdi l-Bank of Valletta jammonta għal bejn €5 miljuni u €7 miljuni.

Il-Kasco Group kienet taħdem bl-HSBC iżda, għall-ħabta tal-2014, bdiet taħdem bil-BOV.

Minkejja l-kobor tad-djun mhux garantiti u l-profitti mhux tant kbar minn negozju, fl-2016 il-Kasco Group għamel self ta' €2.6 miljun lil persuna mhux magħrufa mingħajr garanzija, bla imgħax u mingħajr kundizzjonijiet.

Dan jirriżulta mill- accounts tal-Grupp li jindikaw li s-self kellu jitħallas lura qabel il-31 ta' Diċembru 2017.

Hi verament ħaġa tal-meravilji kif negozju suppost niexef mill-flus seta' ingħata dan is-self.

Matul l-2016, l- Other Receivables (jiġifieri dħul mingħand min kellu jagħti) naqsu b'€558,000, it- Trade Receivables (jiġifieri dawk li kellhom jagħtu lill-Kasco Group) naqsu b'€345,000 u l- Bank Borrowings (jiġifieri self ta' flejjes u overdrafts mingħand il-Bank) naqas b'€132,000.

Fil-frattemp, it- Trade Payables (jiġifieri l-kredituri) żdiedu b'€1.7 miljun, li jfisser li l-Grupp Kasco kien qed inaqqas id-djun bi flus ħaddieħor.

Il-flus li kienu għad-dispożizzjoni tal-Grupp Kasco – il- free funds – ammontaw għal ftit aktar minn €1 miljun.

Jekk nassumu li dawn il-flejjes intużaw biex is-self ta' €2.6 miljun ġie mgħoddi lil persuna oħra, il-Grupp ta' bilfors kellu bejn €1.5 miljun u €1.6 miljun ġejjin minn għejjun oħra.

Dan ix-xenarju jqajjem is-suspett ta' ħasil ta' flus maħmuġin u, li kieku ċ-ċirkostanzi kienu normali, l-Kasco Group kien jiġi mġiegħel jispjega permezz ta' dokumenti minn fejn kienu ġejjin dawn il-flejjes.

Tan-Nexia BT, l-awdituri tal-Kasco Group, għamlu biss nota żgħira dwar dan fl- accounts .

Is-self li kien għamel il-Bank of Valletta espona lil dan il-bank għal madwar €5.7 miljun.

Wieħed jistenna li, meta kien diġà jaf bis-sitwazzjoni finanzjarja li l-Kasco Group kien qed jiddikjara li jinsab fiha, l-Bank kien se "jaqbeż" fuq dawn il-flejjes li tal-Kasco Group kellhom fil-pussess tagħhom sabiex iġiegħel lill-istess Kasco Group inaqqas id-djun.

Diġà kien hemm xi tnaqqis fid-djun meta dak li kien dovut lill-Bank naqas minn €6.8 miljun fl-2012 għal €5.7 miljun fl-2016.

Normalment wieħed jistenna li Bank kien jagħmel minn kollox biex jara li din ix-xejra tissokta, dejjem sakemm is-sitwazzjoni finanzjarja tal-klijent ma tkunx bdiet tieħu r-ruħ.

U s-sitwazzjoni finanzjarja tal-Kasco Group ċertament ma kenitx qed tieħu r-ruħ.

Biex il-Kasco Group, bi profitt dikjarat fis-sena ta' madwar €57,000, tkun tista' jħallas lura lill-BOV il-€5.7 miljun bla imgħax, iridu jgħaddu mitt sena.

Dan sakemm, m'għandniex xi ngħidu, Keith Schembri ma jżidx il-kapital tan-negozju bi flejjes li, milli jidher mid-dikjarazzjonijiet tiegħu stess, m'humiex għad-dispożizzjoni tiegħu.

Keith Schembri żamm lil Brian Tonna u lil Nexia BT bħala l-awdituri tiegħu.

Jekk id-dikjarazzjonijiet ta' Keith Schembri stess jistgħu jitwemmnu, allura l-awditur tiegħu jidher li għandu s-suddizzjoni minnu peress li Keith Schembri kien għamel tajjeb finanzjarament lil Brian Tonna meta dan kien għaddej minn proċeduri tad-divorzju li swewlu l-flus ma' dik li kienet martu.

Il-kodiċi tal-etika tal-awdituri ma jippermettilhomx jaċċettaw self ta' flus mingħand klijenti iżda Brian Tonna għadu sal-lum l-awditur ta' Keith Schembri minkejja l-fatt li t-tnejn qed jammettu b'mod indirett li qed jiksru l-kodiċi tal-etika.

Dan kollu għandna nżommuh f'moħħna kull meta tiġi mgħarbla l-informazzjoni li hemm fl-istqarrijiet finanzjarji tal-Kasco Group li ġew iffirmati minn Nexia BT ta' Brian Tonna.

Previous: Tiftakruha l-Colson?

Next: Aħna għandna raġun.

Erħilhom jgħerqu. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


La Repubblica: 'Eluf fit-toroq għal Daphne'

(Reuters.

La Repubblica) Qed naqleb għall-Malti l-paragrafu konklużiv tar-rapport ta' La Repubblica tal-bieraħ dwar id-dimostrazzjoni li saret il-bieraħ filgħaxija fil-Belt Valletta: "Hemm ħaġa waħda li hi ċerta.

Malta issa waslet f'punt li fih, fejn għandha x'taqsam din il-kwistjoni, l-kontroll m'għadux għal kollox idejn il-kbarat ta' Kastilja.

Il-vapur issa beda' jagħmel l-ilma.

Jista' jagħti l-każ li ser ikollna nistennew sa 365 jum ieħor biex insiru nafu l-verità kollha.

Mhux l-anqas bis-saħħa tal-fatt li l-ġurnaliżmu internazzjonali, li l-bieraħ kien f'għaqda waħda li tkellmet b'leħen sod, mhux se jieqaf jagħmel xogħolu.

Xogħolu hu dak li jwassal l-informazzjoni.

U li ma jiqafx iwassal din l-informazzjoni anki jekk ikun iffaċċjat bil-manuvri ta' dawk li mingħalihom jistgħu jidfnu jew jinjoraw il-fatti, li jgħawwġu l-verità billi jpinġuha bħala "tfigħ ta' tajn" jew li jippruvaw jimmanipulaw l-aħbarijiet biex l-iswed iġiegħluna narawh abjad, forsi anki bl-għajnuna ta' xi ilħna li jaħdmu fil-ġurnaliżmu lokali.

L-istess ilħna li kienu ppruvaw jiżolaw lil Daphne sakemm xi ħadd iddeċieda li jsikkitha għal dejjem".

Read the detailed report here.

Previous: Grazzi Joseph.

Malta issa tinsab "blacklisted" mill-OECD.

Il-Kummissjoni Ewropea tgħid li l-bejgħ ta' passaporti huwa "theddida għas-sigurtà tal-Ewropa" Next: Partit Liberali Ġermaniż isejjaħ għat-tnedija ta' investigazzjoni Ewropea dwar il-qtil ta' Daphne Caruana Galizia window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jekk mhux issa

Twissija.

Din li ġejja waħda twila sew.

M'għandekx għalfejn tgħidli.

Naf, għax jien ktibtha.

Jekk għandek ftit ħin, ibda aqra.

Il-karattru insidjuż tal-poter li ħakem lil Malta faċli jiġi sottovalutat.

Kien hemm min ħareġ b'paraguni mal-faxxiżmu ta' qabel il-gwerra, u dawn mhumiex bla bażi.

Iżda jekk tqabbel mal-għodda li r-reġim ta' Joseph Muscat għandu għad-dispożizzjoni tiegħu, l-għodda li kellhom il-faxxisti kienu primittivi u ta' nofs kedda.

Bis-saħħa tal-applikazzjoni tat-teknoloġija u tal-psikoloġija kollettiva kontemporanja biex wieħed jimmanipula l-imħuħ, il-faxxisti ta' żminijietna għandhom il-mezzi kollha biex ma jħammġux idejhom.

Wara l-attentat ta' kolp ta' stat fl-1923 fil-Ġermanja, in-Nażisti kienu ntebħu li f'pajjiż fejn titħaddem id-demokrazija diffiċli ħafna li wieħed jieħu l-poter.

Irrealizzaw li biex jaħtfu l-poter kien jeħtieġ li jikkompetu fl-ambitu demokratiku, jużaw kull mezz neċessarju biex jagħġnu d-demokrazija favurihom, inawru d-demokrazija minn ġewwa u jikkonvinċu lill-mases, li l-partit ikkunsidra bi stmerrija totali, li r-rieda tagħhom u r-rieda tal-mexxej kienu ħaġa waħda.

Il-punt li wasal fih Joseph Muscat kien jeħtieġ snin twal ta' tħejjija u beda ferm qabel daħal fix-xena politika.

Mil-lat kulturali, sab ambjent li seta' jservi għall-iskopijiet tiegħu.

B'differenza minn demokraziji oħra stabbli u sofistikati, it-tradizzjoni demokratika ta' Malta hi waħda kolonjali u bla struttura.

Dan kien sinjifikanti l-aktar mhux għaliex id-demokrazija għadha żgħira imma l-mod kif ingħatat minn fuq u ttieħdet lura kull meta min imexxi ħass li ma kienx jaqbillu.

Id-demokrazija Maltija mhux il-Maltin bnewha.

L-Ingliżi kienu "tawhielna" f'tentattiv biex tiddgħajjef l-għajta ta' dawk f'Malta li riedu jifirduna mill-Imperu.

U meta tawhielna, ma skruplaw xejn meta kemm il-darba dehrilhom li għandhom jeħduha lura kif u meta kien jogħġobhom.

Fil-ħsieb inkonxju kollettiv tagħna, id-drittijiet u d-demokrazija ma jeżistux ħaġa waħda mal-istatus tagħna ta' ċittadini.

Inqisuhom rigal minn fuq, bħall-manna mis-sema.

Mistenni minna nkunu rikonoxxenti kull meta jagħtuhielna, u nbaxxu rasna kull meta l-allat jidhrilhom li għandhom jeħduhielna.

F'dan ix-xenarju kulturali, Joseph Muscat sab ukoll lil min kien lest jadurah qisu eroj.

Is-sistema politika tagħna tiffoka ħafna fuq il-personalità tal-mexxejja.

M'hemmx dubju li għad-demagoġija ftit kienu jinqalgħu daqs Dom Mintoff.

Imma meta l-Partit Nazzjonalista qabillu jinvesti fil-vantaġġ tal-attrazzjoni tal-Kap tiegħu meta mqabbel mal-avversarju, il-PN ma qagħadx lura milli jippersonifika l-politika tiegħu.

Kienet għal din ir-raġuni li Eddie Fenech Adami kiseb maġġoranzi meta rebaħ lil Dom Mintoff fl-1981, lil Karmenu Mifsud Bonnici fl-1987 u fl-1992 u lil Alfred Sant fl-1998 u fl-2003.

Din kienet ukoll ir-raġuni għaliex Lawrence Gonzi rebaħ lil Alfred Sant fl-2008.

M'hemm ebda dubju allura li għaż-żewġ partiti l-investiment enormi fil-personalità tal-mexxej huma metodu aċċettat bil-kbir fuq iż-żewġ naħat.

Iżda huwa impossibbli li wieħed jifred dan l-iffokar fuq il-persuna tal-mexxej mill-kult tal-personalità li kellu Dom Mintoff.

Bis-saħħa ta' dan il-kult u tal-partitarji devotissimi, li wħud minnhom b'venerazzjoni kbira kienu saħansitra jdendlu ritratti tal-Perit biswit santi tal-Madonna, Dom Mintoff seta' jġib ruħu b'mod atroċi b'impunità kbira.

Kien jgħid li kien lest li jarma lin-nies tiegħu biex ikisser lill-avversarju fost iċ-ċapċip u l-approvazzjoni tal-partitarji tiegħu.

Seta' jitfa' t-tfal tal-iskola 'l barra mill-klassi, seta' jeżilja ġenerazzjoni sħiħa ta' tobba, seta' jxewwex il-manigoldi biex jaħarqu bini ta' ġurnal u jkissru d-dar tal-Kap tal-Oppożizzjoni bi wliedu mwerwrin ġewwa.

Seta' jifred lil Malta mill-Punent u jikkonvertiha f'sentinella għal-Libja ta' Gaddafi.

Seta' jipprojbixxi kull forma ta' komunikazzjoni sofistikata u li jibgħat xandara dissidenti fl-eżilju.

Seta' jgħattilhom il-korruzzjoni, il-vjolenza politika, ir-rimi ta' katavri ta' xhieda u l-qtil ta' nies innoċenti, kollox taħt imnieħer il-Pulizija.

Wieħed ma jistax jaqbad u jiskuża u jaħfer din l-imġiba kif ġieb u leħaq bħallikieku kienet biss xi difett fil-karattru ta' xi eroj tal-klassi tal-ħaddiema.

L-imġiba ssir ħaġa waħda mal-bniedem u l-bniedem jippersonifika l-moralità l-ġdida.

Il-partit, il-gvern u l-Istat jiġu ppersonifikati fi bniedem wieħed.

Tabilħaqq ein Volk, eine Partei, ein Führer.

L-esklużività morali tal-poter issib is-sisien tagħha fl-assimilazzjoni tal-mezzi kollha tal-poter.

In-nuqqas ta' qbil mal-mexxej, mal-partit jew mal-gvern, huma meqjusa minnhom bħala tradiment tal-Istat u tal-poplu.

Għalihom id-dissens jew in-nuqqas ta' qbil minn naħa ta' oppożizzjoni demokratika mhumiex biss inkonvenjenza.

Jitqiesu bħala tradiment li jkun jeħtieġ jiġi eliminat.

Hekk jirraġunaw dawk li jqisu lilhom infushom bħala l-werrieta ta' Dom Mintoff.

Karmenu Mifsud Bonnici pprova mingħajr suċċess ikompli fejn kien ħalla Mintoff.

Min-naħa tiegħu, Alfred Sant ittanta jaqbad triq oħra u daħħal attitudni aktar razzjonali.

Mhux għax Sant kellu xi ambizzjoni li jkun ġust, iżda ma setax jittollera l-vjolenza fiżika u pprova jitbiegħed minnha.

Minflok għamel użu sħiħ mill-mezzi tax-xandir tal-partit biex sistematikament ixandar il-qerq u l-gideb sfaċċat.

Mhux minnu li kull ma kien jgħid Sant kien gideb.

Uħud mix-xiljiet li kien jagħmel dwar korruzzjoni fil-konfront tal-PN kienu bbażati fuq fatti u, ffaċċjat bi kritika leġittima, il-PN mhux dejjem kien pront jaġixxi fil-ħin.

Iżda l-Alfred Sant ta' wara l-1998 ma kienx l-istess Alfred Sant ta' qabel l-1996.

Huwa veru li l-elementi vjolenti baqgħu taħt kontroll strett.

Iżda meta huwa ttanta jimmina l-istituzzjonijiet li kienu qed jippruvaw isibu tarf tal-ewwel assassinju ppjanat li qatt kien hawn f'Malta, ġab ruħu bl-oppost ta' kif kien wiegħed li jġib ruħu meta kien ħa r-riedni tal-partit.

Eżatt bħaż-żewġ mexxejja Laburisti ta' qablu, wera disprezz sħiħ lejn l-istituzzjonijiet kostituzzjonali u użahom bħala armi biex isalva r-reputazzjoni politika tiegħu.

Għalih kollox kien jgħaddi u kollox kien leċtu b'riżq is-salvazzjoni tal-ġilda politika tiegħu.

U Joseph Muscat għamel l-apprendistat politiku tiegħu f'dan l-ambjent.

Dan ma jfissirx li Joseph Muscat ma tax is-sehem tiegħu.

Xejn minn dan.

Muscat mhux biss wera li jinqala' ħafna fit-tħaddim tal-komunikazzjoni online , iżda wera wkoll li jinqala' bħala xandar u dan apparti l-fatt li beda jrabbi ċerta kariżma.

U l-forza tal-personalità tiegħu — ħaġa li taffaxxinak din għax l-apparenza fiżika tiegħu fil-fatt hi waħda li ma tgħid xejn — malajr evokat memorja fl-imħuħ tan-nies, memorja li għaddiet minn fuq l-irjus ta' Karmenu u ta' Sant sa ma reġgħet fakkrithom fil-kobor ta' Mintoff.

Bla dubju dak li Muscat fehem sew kien li l-imġiba tiegħu fil-politika ma kinitx se tkun imxekkla minn xi gwida morali iżda kienet se tkun taqtigħa bla ħniena u bla kompromessi għall-poter.

Għaliex il-kilba għall-poter ma tagħraf ebda limitu għall-kilba tagħha u tfittex biss li tirbaħ kollox.

Kilba li tfittex li dejjem tikber, kilba li tfittex li tiddomina dejjem aktar, kilba li tfittex li dejjem tirbaħ.

U biex dan iseħħ Joseph Muscat kellu jerġa' jwaħħad lilu nnifsu mal-gvern tiegħu, mal-partit tiegħu, ma' pajjiżu u mal-Istat li tiegħu suppost huwa l-qaddej.

Dawn l-identitajiet kollha jidħlu waħda fl-oħra u jsiru Joseph.

Allura x'inhi r-raġuni li ħaddieħor jitnaffar milli jadotta din il-metodoloġija politika?

Jista' jkun li hemm min qed jitħajjar jadottaha.

Lil Adrian Delia ma tistax tixlieh li qed jittanta jaqbad din it-triq.

Is-segwaċi tal-partit tiegħu huma tali li xejn ma jimpressjonaw ruħhom b'dawn il-pantomimi.

Ħafna partitarji tal-PN ma jurux l-appoġġ tagħhom bil-miftuħ u kien biss meta Eddie Fenech Adami kien għoddu wasal biex jirtira, wara li damm kullana ta' suċċessi fuq medda ta' 30 sena, li ġie aċċettat u mfakkar bħala l-eroj li fil-fatt hu.

Persuni tal-età tiegħi jew xi ftit iżgħar minni li jiftakru sew it-tieni parti — ħafna aktar mill-ewwel parti — tal-karriera politika ta' Eddie Fenech Adami jaħsbu li d-dixxiplina fil-partit u l-appoġġ bla riservi lill-kap huma xi ħaġa minn ewl id-dinja għal kap tal-PN.

Din mhix ir-realtà.

L-appoġġ bla riservi u l-lealtà indiskussa Eddie Fenech Adami kien akkwistahom — wara ħafna taħbit u inkwiet — b'riħet ir-rekord ta' suċċessi personali li kiseb u b'riħet ukoll l-għerf politiku li kellu.

Għaldaqstant, minkejja l-fatt li Malta kollha kienet daqet l-esperjenza kolonjali ta' inkejja minn naħa tal-ħakkiema meta dawn kienu jċaħħdu d-drittijiet kull meta kien ifettlilhom, huma fil-fatt il-partitarji Laburisti li għollew il-qima lejn il-mexxej b'saħħtu għal-livell ta' reliġjon.

Għalkemm iż-żewġ partiti t-tnejn huma armati bi stazzjonijiet tat-televiżjoni li huma użati fuq livelli differenti ta' diżonestà għall-iskopijiet tal-propaganda tagħhom, huwa l-istazzjon tal-Partit Laburista li għandu armata ta' segwaċi li huma dejjem lesti jwarrbu l-fatti sagrosanti u jibilgħu il-gideb li jbellgħulhom.

L-iswed jibqgħu jemmnu li hu abjad għax hekk stqarr il-mexxej.

Iż-żewġ partiti qegħdin jinqdew b'numru ta' trolls bil-għan mhux biss li d-dibattiti li jsiru online jiġu trivjalizzati b'tgħajjir, tmaqdir u insulti iżda wkoll biex isikktu u anki joqtlu.

Iżda m'hemmx dubju li l-Partit Laburista u l-mezzi tax-xandir tiegħu rnexxielhom jiġbru trolls li jisbqu fin-numru u fil-qawwa dawk tal-PN.

U għalhekk f'moħħ il-partitarji Laburisti l-poter u dak kollu li hu sewwa, jinsab imwaħħad fil-persuna ta' Joseph Muscat li, fil-perċezzjoni tagħhom, jinsab fiċ-ċentru ta' ċrieki konċentriċi ta' daqs differenti.

Iċ-ċirklu ta' ġewwa tal-kotra kompost esklussivament minn segwaċi lealissimi lejn il-mexxej li baqgħu leali minkejja l-kritika u l-gideb ġejjin minn barra ċ-ċirklu.

U ċ-ċirklu minoritarju ta' barra kompost minn dawk li għażlu li ma jqimux il-kobor tal-mexxej iżda li, bħala barranin, regolarment jattakkaw il-ħitan ta' Ġerusalemm il-Ġdida ta' Joseph b'gideb u xiljiet foloz.

Din mhi xejn ħlief mentalità tal-assedju konvenzjonali iżda bil-maqlub.

Min iħoss li qiegħed taħt il-qilla ta' assedju normalment ikun parti minn minoranza li tkun inqatgħet mill-bqija tad-dinja mill-attakki tal-kotra ta' madwarhom.

Hawn Malta qed jiġri bil-kontra minħabba l-mentalità kulturali tal-Maltin.

Fl-imħuħ tas-segwaċi ta' Joseph, dawk li jagħżlu li jibqgħu barra miċ-ċirku huma bħal dawk li jqimu lix-xitan.

U x-xitan ma jistrieħ qatt, kif ġew mgħallma l-fidili tal-Knisja tul is-snin, u jgħix f'dawk li ma jattendux il-knisja.

Armati b'din il-mentalità, mhux diffiċli li l-kotra tinħakem minn paranoja ferventi u minn mibegħda lejn l-oħrajn frott il-preġudizzji.

Ġieli niġu mwissija li x-xitan kapaċi jsaħħarna bi kliemu, b'raġunar fin u bi kliem mimli tolleranza.

Dan ma jagħmel xejn ħlief iderri lin-nies biex taqta' barra kull raġunar anki qabel dan jitlissen u biex twarrab kull spjegazzjoni onesta — mhux għax tkun spjegazzjoni qarrieqa — iżda għax ma tkunx ġejja mill-oraklu tal-altar ta' ġewwa u allura minn fomm il-Mexxej u dawk ta' madwaru.

Artikli jew fehmiet ġejjin minn barra l-ambjent Laburista kważi qatt ma jiġu mwieġba b'argumenti solidi jew bi ħsieb razzjonali.

Kważi dejjem jiġu mwieġba b'risposti sajmin mil-loġika jew b'insulti u tgħajjir.

Din tal-insulti fiha u ma fihiex.

Jistgħu jiġu mwieġba permezz ta' insulti reċiproċi u l-ħajja tibqa' għaddejja.

L-insulti huma realtà tal-ħajja.

Iżda bħalma jaf sew kull min għadda minn xi relazzjoni li kienet qed tfalli , jeżisti tilwim li jinsab fuq skala totalment differenti.

Li għalkemm jista' ma jkunx hemm vjolenza fiżika u ħafna għajjat, hemm min ilissen diskors li jkun immirat biex ikisser u mhux biex isewwi, biex jifred u mhux biex jgħaqqad, biex iweġġa' u mhux biex jispjega.

Hawn Malta mhux inkejja ċajtiera dwar minn ġabar l-akbar numru ta' nies għall- meeting għandna; m'għandniex inbix moderat dwar politiċi miż-żewġ naħat; lanqas m'għandna ċ-ċiniżmu tradizzjonali dirett lejn il-politiċi li tistenna f'demokrazija normali.

Ħlief għal dawk li huma indifferenti jew newtrali għal dak kollu li jiġri madwarhom, il-politika kif imħaddma f'Malta tista' tweġġa' u tkorri lil dawk li jidħlu għaliha bi skop ġenwin u ta' servizz lill-komunità.

Għalkemm m'għadniex naraw vjolenza fiżika, l-inbix, it-tgħajjir fit-toroq, il-ħsara lill-proprjeta' personali, it-theddid u l-vjolenza verbali li qed tiġi użata huma lkoll intiżi biex jintimidaw lit-"tradituri" li tbiegħdu mill-qima lejn il-kbir Mexxej.

Fi ħdan komunità żgħira ta' nies li — għall-inqas f'sens kulturali — jgħixu f'soċjetà mingħajr klassijiet soċjali, id-djalogu mhux suppost ikun nieqes.

Hawn Malta, b'kuntrast għal dak li jiġri fl-Indja, in-nies pjuttost jieklu l-istess ikel.

B'kuntrast mal-Ingliżi, l-aċċenti fil-lingwa mhumiex marbutin mar-razza u r-radika.

B'kuntrast man-Niġerjani, m'aħniex maqsuma skont ir-reliġjon li nħaddnu.

B'kuntrast mal-Belġjani, għandna l-lingwi tagħna.

M'għandniex xi ngħidu, hemm ukoll xi differenzi iżda dawn huma l-isterjotipi li ma jagħtux stampa realistika tal-ħajja fil-komunità tagħna.

Nies li naħsbu li huma minn Tas-Sliema, fil-fatt jgħixu kullimkien f'Malta u l-kelma "ħamallu" ma tfisser xejn sakemm ma tintużax anki biex tiddeskrivi lili.

Il-qasma politika minn dejjem kienet waħda PL-PN iżda din m'għadhiex tgħodd bħala analiżi adegwata.

Illum il-qasma hi bejn il-PL u l-bqija tad-dinja.

Jew aħjar bejn dawk li huma ma' Joseph u dawk li huma kontrih.

Jekk ma tkunx leali lejn Joseph Muscat, int traditur.

U meta jkun hemm il-protesti, tal-Labour jitkellmu dwar it-tradimenti.

Ħadd ma kien jagħti każ il-Mafkar tal-Assedju l-Kbir qabel dan beda jiżżejjen bil-fjuri, bix-xemgħat u bir-ritratti ta' Daphne Caruana Galizia.

Bosta kienu dawk li kienu jaħsbu li l-Mafkar kien intrama biex ifakkarna fid-dibattiti politiċi televiżivi organizzati mill-Awtortà tax-Xandir.

Iżda s-segwaċi ta' Joseph Muscat din il-biċċa m'għoġbithomx u ħassew ruħhom insultati b'dan it-tiżjin fuq simbolu nazzjonali tal-Assedju l-Kbir.

Ħadd qatt ma xerred demgħa f'ġieħ dawk il-persuni mhux magħrufa li nqatlu taħt il-kmand ta' Jean de Valette.

Iżda din rawha bħala sfida lil Joseph għax għalihom kull simbolu ta' kburija nazzjonali huwa awtomatikament simbolu ta' kburija b'Joseph.

L-istess ħaġa tgħodd għall-protesti u għall-manifestazzjonijiet tal-moviment ta' kontra l-korruzzjoni fejn bosta ħadu għalihom li l-protestanti jażżardaw ikantaw l-innu nazzjonali u jxejru l-bandiera Maltija u, għaġeb tal-għeġubijiet, jażżardaw jitkellmu b'awtorità dwar Malta mal-barranin.

Meta dan l-aħħar ġie Malta Nas Daily u ħareġ bil-kliem " oh my Malta " (kliem li fil-fatt ma jfissru xejn), ma stenniex li dawn it-tliet kelmiet se jkollhom tifsira speċjali għall-partitarji Laburisti.

Ma seta' qatt jifhem għaliex Janice ta' Owen Bonnici immanipulat kollox mill-awtorità tat-turiżmu biex tħajjar liż-żgħażagħ jattendu għall-attivitajiet tal-massa li ma kienu xejn ħlief eżerċizzju mmirat biex taħsad għalqa ġdida għall-użu futur tal-kbir mexxej tagħhom. "

Oh my Malta " fuq il- youtube għandha l-istess tifsira ta' "Malta Tagħna Lkoll" u għas-segwaċi ta' Joseph din il-kelma hi tagħhom u tista' tintuża minnhom biss.

Fil-perċezzjoni tagħhom il-kliem " Oh my Malta " inħolqu għalihom u jfissru "din mhix Malta tagħkom jekk ma tappoġġjawx lil Joseph".

Mingħajr ma jaf, Nas laqat il-musmar fuq rasu meta stqarr li l-politika f'Malta tiddomina l-umanità bażika tal-Maltin.

Għal dawk li jqimu u jsegwu lill-politiċi qishom allat, il-politika tagħhom biss tgħodd.

Skont dawn is-segwaċi, "l-oħrajn" li jinsabu barra miċ-ċirku ta' ġewwa li bena għalihom Joseph, m'humiex meqjusa bħala ċittadini u m'għandhomx dritt igawdu mid-drittijiet li jgawdu huma biex ix-xaħam tal-"aqwa żmien" jitgawda minn kulħadd b'ġustizzja.

Għalihom dawn m'humiex bnedmin.

Ma rridx nagħti x'nifhem li jum fost oħrajn Laburist għad jixxuttja lil xi ħadd li mhux Laburist hekk, għall-gost.

Għallinqas fid-deher, mhux se naslu s'hawn.

Iżda ma tkunx ħaġa ta' barra minn hawn jekk jitħajru jaqbdu ma' wħud li jinsabu fiċ-ċirku ta' barra permezz ta' nbix, insulti, tgħajjir u intimidazzjoni — u jekk ma jaslux li joqtlu — jiċċelebraw meta xi ħadd minn dawn jinqatel.

L-ironija tinsab fil-fatt li l-PN il-ġdid, minħabba t-tolleranza relattiva li rabba fil-konfront tal-korruzzjoni tal-gvern, mhuwiex kategorikament eskluż mis-sens ta' inklużività komda tal-univers ta' Joseph.

Il-PN ta' Adrian Delia jinsab f'limbu ta' aċċettazzjoni, konfortat kif inhu bil-kenn ta' persuni bħal Robert Musumeci u oħrajn bħalu.

Il-verità hi li l-ostilità qed tiġi ffaċċjata minn dawk li, mingħajr tidwir mal-lewża, qed jikkritikaw bla qies il-korruzzjoni ta' Joseph Muscat.

Għas-segwaċi ta' Joseph, dawk li huma lesti jħarrkuh għar-rati kriminali li wettaq — fosthom talli ta u baqa' jagħti kenn lil kriminali oħra — qed jgħidu l-agħar ereżiji u huma tradituri.

U dawk li tkellmu dwar il-korruzzjoni mal-barranin, għemilhom ma jinħafrilhom qatt.

Aħna ta' barra ċ-ċirku ta' ġewwa nistgħu biss inħarsu b'dieqa lejn it-tkissir li qed iseħħ f'pajjiżna, fejn qed ngħixu ta' eżiljati.

Iżda kien hemm movimenti li nibtu mix-xejn.

U dawk li għandhom il-poter, dan jafuh sew.

Dawn jafu li l-poter tagħhom jiddependi fuq il-kompliċità tal-appoġġ popolari u fuq l-oppressjoni ta' dawk li mhux lesti jċedu.

Meta demokrazija fażulla tiġi leġittimata, tinfetaħ it-triq għat-tattiċi biex dawk li jopponu jiġu eliminati.

Il-Mexxej intagħżel demokratikament.

U fuq premessa bħal din, id-dritt demokratiku li wieħed għandu li jopponi jsir att antidemokratiku.

Il-kotra tiddeċiedi.

Fuq premessa bħal din, id-dmir demokratiku li l-minoranzi jingħataw il-protezzjoni jsir oltraġġ kontra d-demokrazija nnifisha.

Il-Mexxej huwa magħżul direttament mill-poplu u jispiċċa biex jagħżel hu lil ħaddieħor.

Fuq premessa bħal din, il-poter demokratiku li għandhom l-impjegati fis-servizz ċivili biex jaraw li l-poter tal-gvern ikun kontrollat isir kolp ta' stat bis- slow motion .

Ir-reżistenza għal dan kollu kif tista' tkampa f'ambjent bħal dan?

Dawk li jirrifjutaw li jixegħlu x-xemgħat b'qima lejn Joseph kif jistgħu jħarsu d-dinjità tagħhom bħala ċittadini?

Id-demokrazija kif tista' terġa' tingħata l-ħajja u titnaddaf?

Kif nistgħu nerġgħu nieħdu lura lil pajjiżna u nerġgħu naqsmuh ma' dawk li ċaħħduna minnu?

Jekk mhux issa, meta se nibdew ngħixu?

Previous: Niltaqgħu fi Pjazza Tritoni biex inwerwru lill-ġurnalisti Next: L-Istitut tal-Ġurnalisti Maltin jonora lil Daphne Caruana Galizia bil-Gold Award għall-kontribuzzjoni tagħha lejn il-ġurnaliżmu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Repubblika trid sehem fid-diskussjonijiet dwar riformi Kostituzzjonali

Repubblika bagħtet din l-ittra lill-President: L-1 ta' Frar, 2019 Il-President ta' Malta Il-Palazz Il-Belt Valletta Sinjura President, Dwar: Riforma Kostituzzjonali Repubblika hi organizzazzjoni mhux governattiva mwaqqfa biex tippromwovi d-drittijiet ċivili, il-ħajja demokratika, is-saltna tad-dritt, il-kelma ħielsa, il-libertajiet personali, l-inklużjoni soċjali, il-konservazzjoni tal-ambjent, is-sostenibbilta' ekonomika u l-ugwaljanza tal-aċċess.

Dan tagħmlu billi tieħu sehem attiv fid-djalogu nazzjonali u b'inizjattivi relevanti bi skop edukattiv, soċjali jew filantropiku.

Repubblika tosserva l-konklużjonijiet tar-rapport tal-Kummissjoni Venezja dwar Malta.

Fost oħrajn, il-Kummissjoni għamlet din l-osservazzjoni: "Il-mezzi tal-komunikazzjoni u s-soċjeta' ċivili huma essenzjali għad-demokrazija fi kwalunkwe Stat.

Ir-rwol tagħhom t'għassiesa hu kundizzjoni indispensabbli biex il-Gvern ikun accountable .

Id-delegazzjoni tal-Kummissjoni Venezja kellha l-impressjoni li f'Malta l- mezzi tal-kommunikazzjoni u s-soċjeta' ċivili isibuha diffiċli li jissodisfaw dawn il-ħtiġijiet."

Fil-konklużjonijiet tagħha l-Kummissjoni Venezja tgħid fost oħrajn li: "148.

Fl-aħħar, il-Kummissjoni Venezja tinsisti li hu obbligu internazzjonali tal-Gvern li jassigura li l-mezzi tal-kommunikazzjoni u s-soċjeta' ċivili jitħallew ikollhom rwol attiv fil- qasam pubbliku biex iżommu l-awtoritajiet accountable ".

Repubblika għandha l-missjoni li taqdi din il-funzjoni.

Fl-istess waqt aħna nissottoskrivu għall-osservazzjonijiet l-oħra tal-Kummissjoni Venezja li tissottolinea djgħufija demokratika kbira fir-realta' Kostituzzjonali ta' pajjiżna b'konċentrazzjoni inaċċettabbli tal-poter fil-persuna tal-Prim Ministru, nuqqas t'indipendenza tal-ġudikatura, il-pożizzjoni anomala u kunfliġġenti tal-Avukat Ġenerali, l-inabbilta' tal-Parlament li jeżerċita kontroll fuq il-Gvern, u l-limitazzjonijiet anti-demokratiċi fuq l-istampa ħielsa u s-soċjeta' ċivili.

Hu għalhekk li fil-prinċipju naqblu li Malta għandu jkollha riformi Kostituzzjonali.

Dan iżda ngħiduh bi preokuppazzjoni kbira meta naraw li l-persuni li llum qed jisfruttaw id-difetti Kostituzzjonali tagħna biex jeżerċitaw poter mingħajr restrizzjoni huma l-persuni li jidhru qed jiddeterminaw ir-riformi Kostituzzjonali li għandhom isiru.

M'aħniex nantiċipaw rieda sinċiera li min illum diġa' qed jeċċedi l-poteri kbar li għandu se jaġixxi b'mod li jliġġem il-poteri li suppost ikollu.

Il-kuntest politiku preżenti ukoll iħassibbna ħafna bħala l-agħar kuntest possibbli fejn isiru riformi ta' din il-portata.

Il-partiti politiċi fil-Parlament huma l-akbar benefiċarji tad-difetti Kostituzzjonali li għandna.

Bil-mezzi tal-kommunikazzjoni propjeta' tagħhom u b'dawk li jikkontrollaw huma jidfnu d-diskussjoni pubblika, jaqbżu l-għarbiel naturali ta' stampa ħielsa u kritika u jużaw l-għodda tal-popoliżmu biex jgħaffġu l-ħsieb ħieles u d-djalogu matur.

Min bena l-mudell Kostituzzjonali bejn gvern u oppożizzjoni ried djalettika li tikkristalizza l-argumenti favur u kontra.

Minflok qed naraw koperazzjoni bejn iż-żewġ naħat tal-Parlament intenzjonata milli nistgħu naraw li tipperpetwa d-difetti Kostituzzjonali li għandna li jiggarantulhom il-poteri tagħhom, jekk mhux jużaw l-opportunita' tal-kunsens għall-bżonn ta' riformi biex jgħarrqu aktar l-affarijiet.

Ġenwinament nittamaw li dawn il-preokuppazzjonijiet tagħna jirriżultaw mhux ġustifikati u jseħħ tassew proċess ta' riforma ġenwin li jirrestawra u jsaħħaħ id-demokrazija ta' Malta.

Waqt li ngħidu dan, nistqarru li ma jidhrilniex li s-soċjeta' ċivili għandha tkun spettatur ta' proċess imwettaq u kkontrollat mill-partiti politiċi.

Il-Kostituzzjoni hi finalment il-kuntratt bejn il-popolazzjoni u dawk fdati minnha fuq bażi temporanja biex jiggvernaw.

Hi kontradizzjoni li f'dan il-proċess il-partiti politiċi jirrapreżentaw liż-żewġ partijiet ta' dan il-kuntratt.

B'din l-ittra għalhekk nesprimu r-rieda tagħna li ningħataw rwol parteċipattiv u sinifikanti fid-diskussjonijiet preżenti dwar riformi Kostituzzjonali.

B'rispett, Marion Pace Asciak President Kopji: Il-Prim Ministru Il-Kap tal-Oppożizzjoni L-Ispeaker Il-Prim Imħallef L-Avukat Ġenerali Is-Segretarju Ġenerali, Partit Laburista Is-Segretarju Ġenerali, Partit Nazzjonalista Is-Segretarju Ġenerali, Partit Demokratiku Is-Segretarju Ġenerali, Alternattiva Demokratika

Previous: Fejnhom issa dawk li kienu xebgħu iwerżqu li "Franco għandu raġun"?

Next: Emoraġija window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


De Volkskrant: il-gvern Malti "xxukkjat" bil-ħrara ta' investigatur tal-Kunsill tal-Ewropa

Il-ġurnal de Volkskrant xandar rapport li fih inkiteb li l-awtoritajiet Maltin huma xxukkjati minħabba l-ħrara u d-determinazzjoni tal-MP Pieter Omtzigt li nħatar mill-Assemblea Parlamentari tal-Kunsill tal-Ewropa biex iniedi rapport dwar jekk l-investizgazzjonijiet dwar l-assassinju ta' Daphne Caruana Galizia humiex verament indipendenti.

Skond ir-rapport, Pieter Omtzigt għandu fama fl-Olanda ta' "kelb tal-għassa" li, biex isib tarf tal-problemi li jqiegħdulu f'ħoġru, jidħol bir-ras.

Il-Prim Ministru Olandiż Mark Rutte jaf kemm huwa persistenti Pieter Omtzigt meta jiġi biex iżomm kontabbli lil min ikollu s-setgħa.

F'kumment li ta lil de Volkskrant , Omtzigt stqarr "dan huwa r-rwol ta' membru tal-parlament".

Kif irrappurtajt aktar kmieni, id-deputat Laburista Manuel Mallia talab lill-Assemblea Parlamentari tal-Kunsill tal-Ewropa biex ikeċċi lil Omtzigt.

Il-gvern qed igħid li Omtzigt m'huwiex persuna "imparzjali" iżda m'għamel ebda spjegazzjoni lill-istampa Maltija biex isostni ir-raġunijiet għaliex irid li dan jitkeċċa.

De Volksrant qal ukoll li r-rapport finali ta' Omtzigt mistenni jitlesta sas-sajf li ġej.

"Ir-rapport li se nħejji m'huwiex dwar min wettaq il-qtil, iżda dwar it-tħaddim tal-istat kostituzzjonali f'Malta".

F'każ li l-konklużjoni tar-rapport tkun waħda negattiva, Malta titqiegħed taħt pressjoni minn pajjiżi oħra Ewropej tirriforma s-sistema ġudizzjarja u tiftaħ mill-ġdid l-investigazzjoni dwar il-qtil.

Previous: Reġgħu ċċensurawna: il-gvern joħnoq protesta f'Misraħ l-Assedju l-Kbir Next: Rapport lill-Pulizija window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


16 ta' Ġunju fis-7.30 ta' filgħaxija: Velja favur il-Verita' u l-Ġustizzja

Ħadd mhu se jsejjaħ għall-verita' u l-ġustizzja jekk ma tkunx int. Din il-ġimgħa il-qrati Maltin iddikjaraw li l-Gvern kiser id-drittijiet fundamentali tal-bniedem fir-rigward tal-familja ta' Daphne Caruana Galizia peress li ma jista jkun hemm l-ebda fiduċja fl-indipendenza politika tal-pulizija.

Il-Qorti Suprema Griega tat protezzjoni lis-sors ta' Daphne Caruana Galizia, Maria Efimova, kontra ir-riskju għal ħajjitha hawn Malta.

Il-Viċi President tal-Kummissjoni Ewropea stqarr li Owen Bonnici kien qed jigdeb meta qal li l-liġi Ewropea ma tħallihx jilleġiżla biex jipproteġi lill-ġurnalisti kontra it-tip ta' kawza li Daphne Caruana Galizia biss kellha tiffaċċja: danni li jammontaw għal 40 miljun dollaru f'Arizona.

Jonathan Ferris, possibilment sors ieħor ta' Daphne Caruana Galizia, kellu jfittex lill-gvern bil-qorti biex jipproteġi ruħu minn azzjoni ta' tpattija għax tkellem dwar dak li jaf.

L-inġustizja enormi tal-mewt ta' Daphne Caruana Galizia qed tirrepeti ruħha u tinfirex f'dan il-pajjiż bħal kankru fi stat avvanzat.

Jekk ma ssejjaħx għall-ġustizzja int, ħadd mhu ser jagħmel dan.

Niltaqgħu għal darb'oħra quddiem il-Qrati tal-Ġustizzja il-Belt għada fis-7.30 ta' filgħaxija.

Sadanittant, ara dan il-video mtella' minn Megan Mallia, in-neputija ta' Daphne Caruana Galizia.

Previous: Id-dmir li topponi Next: Ringrazzjamenti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Id-dmir li topponi

L-Oppożizzjoni Nazzjonalista qiegħda ripetutament tonqos mid-dmirijiet kostituzzjonali tagħha li tgħarbel il-ħidma tal-gvern, li titkellem dwar in-nuqqasijiet tiegħu, li topponi l-eċċessi tiegħu u li toħroġ b'soluzzjonijiet alternattivi bil-għan li jinħoloq dibattitu.

L-Oppożizzjoni għandha dan id-dmir.

U jidher li m'hix twettqu.

Dan l-aħħar Jurgen Balzan ta' The Shift News staqsa jekk il-Partit Nazzjonalista huwiex iservi ta' forċina għall-korruzzjoni tal-Labour bit-tlajjar tiegħu kull darba li jkun imissha tikkritikah.

Semma' wkoll li l-PN dam jumejn sħaħ anke biex jagħti l-kummenti tiegħu dwar l-istorja li xxandret f' The Sunday Times of Malta dwar l-użu abbużiv ta' ħaddiema tal-gvern mill-Ministru Carmelo Abela meta dawn tqabbdu jgħamlu xogħolijiet f'daru.

Ninsab infurmat li l-PN kien ilu jaf dwar l-aġir abbużiv ta' Carmelo Abela 6 xhur qabel ixxandret l-istorja f' The Sunday Times of Malta .

L-għejjun li wasslu l-istorja lil The Sunday Times of Malta kienu nfurmaw lil membru tal-grupp parlamentari tal-PN 6 xhur qabel u dawn kienu stennew biżżejjed lil dan il-membru biex jagħmel xogħolu u biex jitlob lill-Ministru jassumi responsabbiltà għal għemilu.

Dan għalija huwa xokkanti daqs kemm huwa xokkanti l-għemil tal-Ministru.

It-tnejn li huma naqsu li jagħmlu xogħolhom – xogħol li suppost qed iwettqu u li għalih qegħdin jitħallsu.

Il-Partit Nazzjonalista jidher li m'għandux ħeġġa li jieqaf lill-gvern.

Din il-ġimgħa stess il-Qorti Kostituzzjonali ddikjarat li l-gvern kiser id-drittijiet fundamentali tal-werrieta ta' Daphne Caruana Galizi a meta, għal 8 xhur sħaħ, żamm lil Silvio Valletta fil-kariga ta' investigatur ewlieni dwar il-każ tal-qtil ta' tagħha.

Dan ma kienx xi lment personali.

Jekk il-membri tal-gvern huma lesti li jiksru d-drittijiet fundamentali ta' xi ħadd biex jipproteġu l-interessi personali tagħhom, dan jista' jiġri lil kulħadd.

L-Oppożizzjoni Nazzjonalista ma tniffsitx.

Din il-ġimgħa stess Il-Qorti Suprema Griega ċaħdet it-talba ta' Malta għall-estradizzjoni ta' Maria Efimova peress li f'Malta m'hawnx biżżejjed sigurtà.

Hawn ma jistax ikollha moħħa mistrieħ daqskemm ma jistax ikollu moħħu mistrieħ min jażżarda jixhed dwar dak li jaf fejn jidħlu reati kriminali li fihom ikunu involuti negozjanti b'saħħithom u politiċi f'Malta.

Din il-ġimgħa stess Jonathan Ferris ħarrek lill-gvern talli ma ngħatax l-istatus ta' whistle-blower , u fl-istess waqt wera' li, jekk wieħed ma jagħmilx bħalma għamlet Maria Efimova u jparpar lejn pajjiż ieħor biex ikollu l-kenn u l-protezzjoni, dawk li jkun lesti li jixhdu dwar ksur ta' liġi jispiċċaw ippersegwitati.

Din il-ġimgħa stess il-Viċi President tal-Kummissjoni Ewropea wieġeb lill-Parlament Ewropew u qal li r-rifjut ta' Owen Bonnici li jgħaddi liġi biex ġurnalisti lokali jitħarsu minn kawżi ta' libell tat-tip li fittxew li jfallu lil Daphne Caruana Galizia finanzjarjament qabel din inqatlet u li qed ikunu ta' theddida għal ġurnalisti lokali oħra, huwa bla bażi u ma jsib ebda sostenn fil-liġi Ewropea.

Owen Bonnici daħak bil-Parlament.

Din il-ġimgħa żaret Malta l-Kummissarju Ewropew għall-Ġustizzja Vera Jourova u, kif irrappurtat il- Politico , ġiet hawn biex twissi lill-gvern li jkun hemm il-konsegwenzi għal minn jeqred is-saltna tad-dritt.

Il-Partit Nazzjonalista tkellem biss biex jappoġġja bis-sħiħ lil Joseph Muscat fit-tilwima li għandu mal-Italja filwaqt li tfal, nisa tqal u – biex nużaw terminoloġija li jiddilettaw jużaw – l-embrijuni fil-ġuf tagħhom intużaw bħala ostaġġi fuq l-ibħra u fil-maltemp fejn għadhom sal-lum.

U l-PN tkellem ukoll biex jispjega r-raġunijiet għala mart il-Kap tal-Oppożizzjoni kompliet tnaqqas l-interess tagħha fil-politika kemm ilu li żewġha nħatar fil-kariga li għandu.

Uħud jiskantaw jew jitqażżu jarawni nikkritika lill-Partit Nazzjonalista dan kollu għaliex jien trabbejt fih.

Għalihom il-kritika tiegħi hi waħda żleali li qed isservi l-interessi tal-Labour.

Iżda fil-fatt huwa l-Partit Nazzjonalista li qed ikun żleali lejn xogħolu bħala oppożizzjoni u minħabba f'hekk qed iservi sew kemm l-interessi tal-Partit Laburista kif ukoll il-korruzzjoni tal-mexxejja tiegħu.

Meta l-Pulizija, l-Avukat Ġenerali, l-Imħallfin, l-amministraturi, l-Istituzjonijet Ewropej u l-ġurnalisti jonqsu milli jservu ta' tarka kontra l-korruzzjoni u l-kriminalità li jkun hemm fil-gvern u li jaġixxu meta dawn jinkixfu, dmirna hu li nikkritikawhom u li nħeġġuhom li jagħmlu xogħolhom.

Meta l-Oppożizzjoni tonqos minn dmirha, jeħtieġ li nħeġġuha wkoll li tagħmel xogħolha.

Previous: Chris Cardona mhux se jivvota Next: 16 ta' Ġunju fis-7.30 ta' filgħaxija: Velja favur il-Verita' u l-Ġustizzja window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });